Exekúcie budú lacnejšie, osobné bankroty jednoduchšie (deväť zmien)

Sociálna poisťovňa po novom môže siahnuť na účet dlžníka aj bez exekútora, bezvýsledne exekúcie sa musia zastaviť.

BRATISLAVA. Poslanci minulý týždeň definitívne schválili zmeny v pravidlách exekúcií a osobných bankrotov, najzásadnejšie v histórii krajiny. „Za“ zmeny v exekúciách hlasovalo 128 zo 141 prítomných poslancov, reformu osobných bankrotov podporilo dokonca 141 zo 142 prítomných zákonodarcov. Nové pravidlá zásadne ovplyvnia ľudí - dlžníkov, ale aj trh advokácie a exekútorov. Denník SME zostavil prehľad najväčších zmien, väčšina začne platiť na jar. Ministerka spravodlivosti Lucia Žitňanská (Most-Híd) presadila horný limit na odmenu pre exekútora, sadzbu bude určovať ministerstvo prostredníctvom vyhlášky. Vládna koalícia zároveň podporila návrh poslanca Petra Pčolinského z hnutia Sme rodina, aby bol strop pevný. Exekútor tak za vymáhanie nemôže zinkasovať viac, ako je hodnota vymáhaného dlhu. V praxi sa tak zamedzí prípadom, keď napríklad 70-eurová pokuta za jazdu autobusom bez lístka narástla pri exekúcii na niekoľko stoviek eur. Pri menších dlhoch do 2000 eur sa do zákona dostala aj možnosť, aby dlžník požiadal o splátkový kalendár, schválený je automaticky, exekútor, súd ani veriteľ ho nemôžu odmietnuť. Podmienkou je, aby dlžník peniaze splatil do desiatich mesiacov a prvá splátka musí byť najmenej päťdesiat eur. Aj pri dlhoch nad 2000 eur bude môcť dlžník požiadať o splátkový kalendár, ale tak ako doteraz to musí odobriť exekútor a veriteľ. Poverenie na vykonanie exekúcie bude vydávať jediný súd – Okresný súd Banská Bystrica, celý proces bude elektronický. Aby to zvládal, prijme asi dvesto nových zamestnancov. Všetky žiadosti musia súdu veritelia posielať cez elektronickú schránku na web Slovensko.sk, cez e-schránku si bude so súdom dopisovať aj samotný exekútor. Súdne rozhodnutia môžu chodiť aj do e-schránok dlžníkov - eseročiek, ktoré budú povinne aktivované na doručovanie. Fyzické osoby budú naďalej dostávať klasickú papierovú poštu. Veriteľ si po novom nebude vyberať exekútora, ktorému zverí vymáhanie peniaze. Náhodne ho vyberie súd podľa toho, v ktorom kraji má bydlisko alebo sídlo dlžník. Opatrenie má zamedziť tomu, aby dlh Bratislavčana vymáhal exekútor z Košíc, čo zbytočne predražuje a naťahuje exekúciu. Obmedzí sa tak aj silné postavenie niekoľkých veľkých exekútorských úradov – podľa údajov ministerstva spravodlivosti totiž iba vlani pribudlo na súdoch pol milióna nových exekúcií a tretinu z toho si rozdelili deviati exekútori, hoci po Slovensku je ich tristo. Keď už proti niekomu je vedená exekúcia a na súd príde ďalšia, nový prípad dostane pôvodne vybraný exekútor. Zákon tak šetrí administratívu a zrýchľuje vymáhanie dlhu, netreba totiž robiť opätovný súpis majetku či preverovať príjmy dlžníka viackrát. Často počuť ponosy na exekútorov, ktorí vymáhajú peniaze pre Sociálnu poisťovňu. Prečo si to nevie poisťovňa zariadiť sama, ale zvyšuje dlh ešte aj o odmenu exekútorovi. Nový zákon na tieto výčitky reaguje – Sociálna poisťovňa bude dávať dlhy vymáhať exekútorom už len v mimoriadnych prípadoch, väčšinu peňazí si bude vymáhať sama. Proces bude vyzerať ako zjednodušená exekúcia, ale bez toho, aby dlžník platil odmenu exekútorovi. Sociálna poisťovňa získala právomoc strhnúť dlžné peniaze z účtu dlžníka, požiadať zamestnávateľa o zrážky zo mzdy alebo si odpočítať peniaze z vyplácaných dávok, napríklad nemocenskej alebo rodičovskej. Zákon bližšie určuje, na ktoré dávky poisťovňa nesmie siahnuť (schválené znenie zákona je k dispozícii tu). Na súdoch je podľa údajov ministerstva spravodlivosti 3,6 milióna otvorených exekúcií, ale v každom druhom prípade sa nič nerobí, spis len leží na súde. Do zákona o exekúciách sa preto dostalo nové pravidlo: keď exekútor ani po piatich rokoch po otvorení exekúcie nezistí u dlžníka majetok, ktorý by stačil na zaplatenie dlhov, exekúciu musí zastaviť. Pri firmách sa budú takto exekúcie zatvárať do dva a pol roka. Výrazne sa zjednodušuje osobný bankrot. Dnes to funguje tak, že dlžník v bankrote príde o všetok majetok a ešte musí niekoľko rokov odovzdávať časť výplaty veriteľom. Od bankrotu odrádzajú aj vysoké poplatky a podmienka, že dlžník musí mať aspoň nejaký minimálny majetok, inak súd osobný bankrot ani nezačne. To všetko sa teraz mení. Po novom dostane dlžník na výber – buď mu súd stanoví splátkový kalendár, časť budúcich príjmov bude odvádzať veriteľom, ale môže si nechať majetok. Alebo vyhlási bankrot a príde o všetok majetok, ale budúce príjmy mu ostanú. Poplatok za vyhlásenie bankrotu sa zníži zo 660 na 500 eur. Ľuďom bez akýchkoľvek zdrojov tieto peniaze požičia Centrum právnej pomoci, úver budú musieť splatiť do troch rokov v rámci osobného bankrotu. Ministerstvo predpokladá, že počet osobných bankrotov narastie na niekoľko tisíc ročne, momentálne je ich asi štyristo ročne. V Česku ročne zbankrotuje dvadsať- až tridsaťtisíc ľudí. V osobnom bankrote ľuďom hrozí, že konkurzný správca predá ich dom či byt, ktorý je v osobnom vlastníctve a nie je na ňom hypotéka. Zákon preto definoval takzvanú „nepostihnuteľnú hodnotu obydlia“. Je to suma, ktorú určí ministerstvo spravodlivosti a ktorú konkurzný správca uloží na špeciálny účet. Keby prišlo k predaju obydlia, z týchto peňazí si bude dlžník pod dozorom správcu platiť napríklad nájom. Nesplácaná hypotéka alebo lízing áut v osobnom bankrote nezmizne, takéto zabezpečené pôžičky bude treba splatiť po osobnom bankrote. Či počas neho napríklad banky siahnu na obydlie dlžníka, bude asi závisieť od dohody banky, správcu a dlžníka. Zákon zároveň umožní, aby príbuzní dlžníka kedykoľvek vykúpili akýkoľvek jeho majetok za znaleckú cenu. Pravidlá osobných bankrotov sa výrazne liberalizujú, čo môže lákať špekulantov. V zákone sú preto viaceré poistky. Človek môže zbankrotovať iba raz za desať rokov. Ktorýkoľvek veriteľ môže počas bankrotu namietať nepoctivý zámer dlžníka, keď to súd potvrdí, človek sa dlhov nezbaví. Podrobnosti o tom, čo je poctivý a čo nepoctivý zámer, široko opisuje schválený zákon. Dlžníci zároveň musia byť zastúpení advokátom alebo Centrom právnej pomoci. Kto na právnika nemá peniaze, musí sa obrátiť práve na centrum, ktoré ho bezplatne zastúpi. Proti špekulantom, ktorí by prepísali majetok na príbuzných ešte pred bankrotom, zasa môže zasiahnuť konkurzný správca alebo veriteľ – na súde môžu spochybniť takéto prevody majetkov až tri roky spätne. Tento text ste mohli čítať vďaka tomu, že platíte za obsah. Vážime si to.


VIANOČNÉ DOBRÉ RÁNOVianočné trendy 2017: Tesla a interaktívne hračky pod stromček

Špeciálne vydanie podcastu Dobré ráno o zvykoch, tradíciách, vianočných príbehoch a trendoch.

Aké sú vianočné trendy roku 2017? Čo najviac kupovali ľudia na darčeky? A aký bude tohtoročný najdrahší vianočný darček? Okrem toho sa dozviete, čo odporúčajú odborníci namiesto majonézových šalátov alebo ako predchádzať prejedaniu sa. Peter Kapitán sa rozprával s Luciou Krbatovou v poslednom tohtoročnom podcaste. Bývalý člen SIS Ľuboš Kosík sa rozhodol vypovedať pred súdom v prípade zavlečenia Michala Kováča mladšieho do zahraničia. Kosík je popri bývalom šéfovi SIS Ivanovi Lexovi a ďalších obžalovaný v kauze zavlečenia. Pre SME potvrdil, že bol členom skupiny, ktorá Kováča mladšieho vytiahla z auta. Celý rozhovor si prečítajte online alebo v tlačenom vydaní denníka SME. Spišské párky na Slovensku ani zďaleka nespĺňajú stanovené kritériá. Skonštatovala to ministerka pôdohospodárstva Gabriela Matečná nominovaná SNS. Dva týždne po nezávislom teste párkov, ktorý odhalil, že mnohí výrobcovia nespĺňajú požadovanú receptúru, ministerstvo test zopakovalo. Párky od firmy Cimbaľák nechal rezort kvôli pochybeniam dokonca stiahnuť z trhu. Prezident Andrej Kiska priznal, že súboj v prípade menovania sudcov Ústavného súdu prehral. „Tento politický boj, túto jednu bitku som prehral, ale to neznamená, že zápas za lepšie súdnictvo nepovedieme ďalej, ja budem pokračovať," povedal. Zdôraznil taktiež to, že parlament by teraz mal sprísniť pravidlá na výber nových sudcov, keďže čoskoro sa budú voliť až deviati noví členovia Ústavného súdu. Začiatkom roka by mala po prvý raz do vesmíru letieť raketa Falcon Heavy od firmy SpaceX vizionára Elona Muska. Celá raketa má spolu 28 motorov a je najvýkonnejším takýmto strojom od čias rakety Saturn V, ktorý lietal pred viac ako 40 rokmi. Na konci roka 2018 by mala dokonca vyniesť dvoch astronautov až k Mesiacu. Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Slovenský futbalový zväz má nových partnerov: Dostane 33 vozidiel

BRATISLAVA.. Slovenský futbalový zväz (SFZ) v utorok oficiálne predstavil dvoch nových partnerov - spoločnosti Tempus a LeasePlan. Tie budú so SFZ spolupracovať pri zabezpečení dopravy, prepravy a logistickej aktivity ako pri každodennom fungovaní zväzového aparátu, tak pri riešení úloh života všetkých reprezentačných tímov. "Som veľmi rád, že dnes môžeme predstaviť novú partnerskú dvojicu, ktorá nám zabezpečí mobilitu na najbližšie roky a autá, ktoré si preberieme, nám budú dobre slúžiť. Verím, že táto spolupráca bude obojstranne veľmi výhodná pre všetkých," uviedol prvý muž slovenského futbalu Ján Kováčik na utorňajšom predpoludňajšom stretnutí s novinármi. Ako ďalej prezradil, strešná organizácia slovenského futbalu ročne zorganizuje približne 150 medzištátnych stretnutí na všetkých úrovniach, pričom aj spolupráca s týmito novými partnermi pomôže pri ich organizovaní. SFZ si má na úvod spolupráce prevziať 33 vozidiel, tie sa majú pravidelne obmieňať. "Nájazd bude približne 30 až 40-tisíc kilometrov, potom sa tie vozidlá budú obmieňať," doplnil Kováčik. Strany sa dohodli na spolupráci na dobu neurčitú. "Držíme krok so zdravým životným štýlom našich klientov. Podpora športových podujatí a aktivít je toho samozrejmou súčasťou. Už v minulosti sme boli partnerom projektu Európske hlavné mesto športu, podporovali sme motoristické či golfové podujatia. Dnes sme radi, že môžeme byť súčasťou najpopulárnejšieho športu Slovákov," poznamenal konateľ spoločnosti Tempus Group Martin Sojka. "Vždy sa radi chopíme výziev. Sme hrdí na spojenie dynamického športu, akým futbal nesporne je, a lídrom na trhu mobility. My v LeasePlan Slovakia radi pomôžeme rozvoju a propagácii slovenského športu a vôbec nepochybujem, že spolupráca profesionálov zo zväzu a profesionálov z oblasti mobility bude na prospech každému fanúšikovi futbalu na Slovensku," povedal Rastislav Podlipný, generálny riaditeľ spoločnosti LeasePlan Slovakia.


Gröhling: Školstvo premrhá pri zákazke na učebnice milióny eur

Opozičný poslanec podľa ministerstva zavádza.

BRATISLAVA. Ministerstvo školstva, vedy, výskumu a športu chystá zákazku na jednorazové pracovné učebnice. Poslanec Národnej rady za stranu Sloboda a Solidarita (SaS) Branislav Gröhling to považuje za biznis pre vyvolených, na základe ktorého premrhá rezort školstva milióny eur. Agentúre SITA sprostredkoval stanovisko Gröhlinga hovorca SaS Róbert Buček. „Tesne pred koncom volebného obdobia dostane jeden víťaz garantovaný biznis. Školy budú dostávať pracovné učebnice bez ohľadu na kvalitu, na spokojnosť škôl alebo na to, či ich vôbec potrebujú,“ uviedol Gröhling. Opozičný poslanec ďalej tvrdí, že Slovensko potrebuje otvorený trh s učebnicami. „Dnes školy dostávajú od štátu nekvalitné a nepoužiteľné učebnice. Nepoužívajú ich a rodičia platia za iné učebnice, z ktorých sa ich deti učia,“ uvádza Gröhling. Navrhuje preto, aby dal štát peniaze školám a nechal ich vybrať si učebnice, čím sa podľa neho zamedzí monopolu a podobnému neefektívnemu míňaniu financií. Dodáva, že takto si školy vyberajú učebnice takmer v celej Európe, s výnimkou štyroch krajín.Ministerstvo školstva uverejnilo predbežné oznámenia k verejným obstarávaniam na Matematiku pre 1. až 4. ročník základných škôl, Matematiku pre 5. až 9. ročník základných škôl a 1. až 4. ročník gymnázií s osemročným štúdiom. Predmetom zákazky je dodanie hotových učebníc pre potreby výchovno-vzdelávacieho procesu v školách na území, dodanie metodických príručiek a elektronických verzií učebníc definovaných ako didaktické prostriedky. Ministerstvo školstva zverejnilo predbežné oznámenie, ktoré má upozorniť autorov, aby začali pracovať na publikáciách, ktoré budú predmetom riadneho verejného obstarávania. Rezort tak reagoval na Gröhlingove tvrdenia. Ako sa uvádza v stanovisku, ktorú agentúre SITA zaslal odbor komunikácie ministerstva školstva, "poslanec opäť zavádza". Rezort školstva zverejnil predbežné oznámenie na výber učebnice Matematiky pre 1. až 4. ročník základných škôl, Matematiky pre 5. až 9. ročník základných škôl a 1. až 4. ročník gymnázií s osemročným štúdiom. Ministerstvo ďalej konštatuje, že otvára trh s učebnicami, čoho dôkazom bude aj toto verejné obstarávanie. Školy si tak budú môcť cez edičný portál vybrať z viacerých učebníc a pracovných zošitov (pôjde o sadu väzieb). K tomuto kroku rezort školstva pristúpil, pretože učebnica matematiky bola dlhodobo kritizovaná.


Číňania nemajú limity. Za Cristiana Ronalda ponúkli tristo miliónov eur

Peniaze nie sú všetko, odkázal hráčov agent Jorge Mendes.

MADRID. Nemenovaný klub z najvyššej čínskej futbalovej súťaže ponúkol Realu Madrid tristo miliónov eur za Cristiana Ronalda. A portugalskej superhviezde zasa viac než sto miliónov ročne. V rozhovore pre Sky Sports Italia to potvrdil hráčov agent Jorge Mendes. Citoval ho portál espnfc.com. Číňania so svojím návrhom neuspeli. "Peniaze nie sú všetko, španielsky klub je jeho život," vyhlásil Mendes na margo 31-ročného úradujúceho majstra Európy, šampióna Ligy majstrov a víťaza ankety Zlatá lopta časopisu France Football, ktorý v novembri predĺžil kontrakt s Realom do roku 2021. Ronaldo údajne v madridskom klube ročne zinkasuje približne 17,5 milióna eur. V ostatných dňoch do Číny zamierili Argentínčan Carlos Tévez či Brazílčan Oscar z FC Chelsea. Mendes je presvedčený, že Ronaldo tento zoznam nerozšíri. "Cristiano je najlepší hráč na svete a najlepší v histórii. Je pochopiteľné, že nejaké ponuky sú," skonštatoval Jorge Mendes. Vrátil sa aj k letnému úspechu: "Triumfoval na majstrovstvách Európy s Portugalskom. Je to ako vyhrať taliansku ligu s FC Janov - neboli favoriti."


Ivona Fialková skončila v šprinte pätnásta, majsterkou Európy je Džimová

DUSZNIKI. Ukrajinská biatlonistka Julia Džimová sa stala majsterkou Európy v šprinte na 7,5 km. Až za ňou skončili v poľských Dusznikách Rusky, druhá Svetlana Slepcovová (+27,0) a tretia Irina Starychová (+37,8). Štartovali aj tri Slovenky, z nich najviac vynikla pätnásta Ivona Fialková (+1:14,6). Džimovú, známu aj zo seriálu Svetového pohára, posunula medzi 90 štartujúcimi na prvú priečku bezchybná streľba a obe Rusky, medailistky aj zo šprintu, na ňu bežecky nestačili. Z nej ťažila aj Ivona Fialková (1-0), terč minula len raz v ležke. Terézia Poliaková raz netrafil terč stojkový (0-1), no pomalšie bežala. Tretia slovenská biatlonistka Alžbeta Majdišová musela bežať trestný okruh (2-2) až štyrikrát. Šprint na 7,5 km:


Chorvátski opoziční politici si neuctili Praljaka, vyhrážajú sa im smrťou

ZÁHREB. Najmenej dvaja opoziční chorvátski zákonodarcovia dostali vyhrážky smrťou za to, že sa vo štvrtok v parlamente odmietli zapojiť do minúty ticha za bývalého generála Slobodana Praljaka.  Ten spáchal v predchádzajúci deň samovraždu, keď vypil chemikáliu v súdnej sieni Medzinárodného trestného tribunálu pre bývalú Juhosláviu (ICTY) v holandskom Haagu. Bývalá chorvátska ministerka zahraničných vecí Vesna Pusičová a Goran Richembergh sa stali na Facebooku terčom vyhrážok po tom, čo si parlament uctil Praljaka minútou ticha. Praljak vypil tekutinu obsahujúcu smrtiacu chemikáliu krátko po tom, ako sudcovia tribunálu OSN v Haagu potvrdili jeho 20-ročné väzenie za vojnové zločiny z čias krvavého konfliktu v Bosne v rokoch 1992-1995. Praljak približne o tri hodiny v nemocnici zomrel, pripomenula tlačová agentúra AP. Richembergh uviedol, že pokladal za nevhodné uctiť si v chorvátskom parlamente odsúdeného vojnového zločinca. Pusičová vyhlásila, že verdikt je výsledkom nesprávnej chorvátskej politiky v 90. rokoch 20. storočia, keď sa vtedajší lídri pokúšali rozdeliť Bosnu. Stovky bosnianskych Chorvátov zapaľovali vo štvrtok sviečky na námestiach v mestách po celej krajine a vzdávali tak hold Praljakovi. Praljakovými fotografiami boli vo štvrtok oblepené mestá po celej Bosne, v ktorých prevládajú Chorváti. Počty policajtov v uliciach boli posilnené, aby zabránili prípadným incidentom. "Praljak bol pre nás legenda... V našich srdciach bude žiť navždy," povedal Ivica Gavrič, ktorý bol príslušníkom bosnianskochorvátskych síl počas vojny v krajine v rokoch 1992-1995. Medzitým Európska únia vyzvala balkánskych lídrov, aby rešpektovali rozhodnutia ICTY a pracovali na dosiahnutí zmierenia a dobrých vzťahov. "Presadzovanie spravodlivosti a boj proti beztrestnosti sú základnými princípmi," uviedla vo štvrtok vo vyhlásení delegácia EÚ v Bosne. Chorvátska prezidentka Kolinda Grabarová Kitarovičová vyhlásila, že jej krajinu "zasiahla smrť bývalého generála do hĺbky srdca". Prezidentka vo štvrtkovom prejave povedala, že Slobodan Praljak "si radšej sám vzal život, ako by mal žiť ako človek odsúdený za činy, ktoré podľa svojho pevného presvedčenia nespáchal". Grabarová Kitarovičová odsúdila verdikt tribunálu, ktorý súvisel s plánom vojnového vedenia Chorvátska vytvoriť chorvátsky miništát v Bosne. Prezidentka vyhlásila, že Chorvátsko aj Bosna boli obeťami "agresie" Srbska.


Mimovládky žalujú ĽSNS a Kotlebu za prezidentské bilbordy

Bilbordy vnímajú ako diskrimináciu a porušovanie ľudských práv.

BRATISLAVA. Mimovládne organizácie Inštitút ľudských práv (IĽP), Slovak Political Watchdog (SPW) a Dúhové Slovensko n.o v pondelok podali trestné oznámenie na stranu ĽSNS a jej prezidentského kandidáta Mariana Kotlebu. Jeho bilbordy s textom "Rodina je muž a žena. Stop LGBT!" totiž vnímajú ako výzvu a diskrimináciu a porušovanie ľudských práv časti obyvateľov. "Všetko nasvedčuje tomu, že dochádza k porušeniu paragrafu 424 Trestného zákona, konkrétne podnecovania k nenávisti k skupine pre ich sexuálnu orientáciu. Je skutočne možné uvažovať, že slovné spojenie Stop LGBT! je výzva na fyzické útoky voči osobám, vzhľadom na to, kto to hovorí, ale tento výklad už nechám na súd," uviedol právnik IĽP Daniel Grejták. Mimovládky zároveň spustili petíciu adresovanú firme, ktorá pútače prenajala. Žiadajú ju, aby nenávistný obsah odstránila. Za prvý deň ju podpísalo viac ako 3500 ľudí.


Sagan po Paríž-Roubaix vládne jednému rebríčku a v druhom poskočil na druhé miesto

Preview

Patxi Vila (rozhovor)

Sagan je najlepší

Sagan pred pretekmi

ONLINE prenos

Ohlasy médií

Saganov triumf

Ohlasy osobností

Dillier o Saganovi

Van Avermaet o Saganovi

Zástava srdca

Peklo severu

Rebríčky UCI

Hit internetu

Sagan s pokutou

Koľko zarobili?

Bora-Hansgrohe postúpila zo štvrtého na druhé miesto.

BRATISLAVA. Slovenský cyklista Peter Sagan (Bora-Hansgrohe) je už druhý týždeň lídrom rebríčka UCI WorldTour, kde sa rátajú výsledky z najväčších podujatí v sezóne. Sagan po čerstvom triumfe na monumente Paríž-Roubaix zvýšil svoj náskok na čele pred Holanďanom Nikim Terpstrom z tímu Quick-Step Floors na 329 bodov. Španiel Alejandro Valverde (Movistar) klesol z druhej na tretiu priečku s mankom 547 v porovaní so Saganom. Vlaňajší celkový víťaz svetového renkingu UCI WorldTour Belgičan Greg van Avermaet je piaty, za trojnásobným majstrom sveta Saganom zaostáva o 673 bodov. V hodnotení tímov vedie Quick-Step Floors, Bora-Hansgrohe poskočila zo štvrtého na druhé miesto. Tretia pozícia patrí družstvu Movistar. V renkingu UCI World, kde sa zohľadňujú všetky výsledky v sezóne v porovnaní s tou predchádzajúcou, sa Sagan vyšplhal už na druhé miesto so ziskom 3525 bodov. Pred ním zostal iba Brit Christopher Froome z tímu Sky s 3654 bodmi. Tretia priečka patrí Talianovi Vincenzovi Nibalimu (Bahrain-Merida, 3240 b). Spomedzi Slovákov sú v najlepšej tisícke už len Erik Baška (Bora-Hansgrohe) na 515. a Patrik Tybor (Dukla Banská Bystrica) na 681. pozícii. V hodnotení krajín dominuje Taliansko pred Belgickom a Francúzskom, Slovensko je najmä vďaka Petrovi Saganovi pätnáste. Rebríčky UCI World Tour a UCI World k 9. aprílu 2018 (zdroj UCI): Tímy:  Krajiny:


Od apríla sa posunula o vyše tristo miest. Rybáriková nečakala, že jej to pôjde tak dobre

Rybáriková vyhrala turnaj v Surbitone. Myslí na Wimbledon.

SURBITON. Slovenská tenistka Magdaléna Rybáriková sa od apríla vyšvihla zo 431. na 117. miesto vo svetovom rebríčku, po polročnej zdravotnej odmlke zažíva vydarené obdobie. "Nečakala som, že mi to pôjde až takto dobre, priam super. Nemohlo to byť lepšie, som maximálne spokojná. Samozrejme, mrzí ma, že som bola blízko k 3. kolu na Roland Garros, ale ak by som sa doň dostala, asi by som neštartovala v Surbitone," podotkla 28-ročná piešťanská rodáčka pre agentúru SITA. V nedeľu zdolala domácu Heather Watsonovú 6:4, 7:5 vo finále podujatia ITF s dotáciou 100 000 USD na tráve v spomenutom britskom dejisku. "Vo finále som predviedla celkom solídny výkon. Panovali ťažké podmienky, fúkal silný vietor. Platilo to celý týždeň, finále nebolo iné, dosť o servise. Určite to bol môj najťažší zápas na tomto turnaji - herne aj psychicky. Jevgeniju Rodinovú som vo štvrťfinále zdolala ´len´ 6:4, 6:4, ale mala som to viac pod kontrolou," rekapitulovala zverenkyňa Petra Hubera. Niekdajšiu 31. ženu renkingu Rybárikovú sprievodne teší, že operované koleno aj zápästie poslúchajú. "Akurát teraz trošku cítim slabiny. Od Roland Garros si to tejpujem. Dúfam, že na ďalší turnaj bude všetko v poriadku." Víťazka májových turnajov ITF v japonských mestách Gifu a Fukuoka Rybáriková sa tento týždeň predstaví na akcii WTA International Aegon Open na tráve v britskom Nottinghame, v 1. kole ju čaká ešte len 17-ročná ukrajinská kvalifikantka Dajana Jastremská. Už som sa presunula zo Surbitonu. Práve sme boli na večeri s Jankou Čepelovou. Žiadne oslavy titulu sa nekonali, naši tréneri si dali pivko. V utorok musím byť opäť pripravená. "Už som sa presunula zo Surbitonu. Práve sme boli na večeri s Jankou Čepelovou. Žiadne oslavy titulu sa nekonali, naši tréneri si dali pivko. V utorok musím byť opäť pripravená." Rybáriková zatiaľ je pod čiarou Wimbledonu. "Ešte neviem, ako to všetko dopadne. Ak by som nemusela do kvalifikácie, hrala by som v tom týždni na turnaji ITF v Ilkley. Pochopiteľne, záležalo by aj na tom, ako dopadnem teraz v Nottinghame." Víťazka 15 z ostatných 16 stretnutí Rybáriková zaregistrovala senzačný triumf Lotyšky Jeleny Ostapenkovej na grandslamovej antuke vo francúzskej metropole. z ostatných 16 stretnutí vyhrala Magdaléna Rybáriková. "Počas finále som sama hrala, videla som posledný gem. Ostapenková až vo finále, to bolo úplne šokantné. Potom už to bolo 50:50. Príliš ju nemám odsledovanú, asi nielen pre mňa to bolo veľké prekvapenie. Pravdupovediac, viac som to priala Halepovej. Lepšie ju poznám a predsa len: už je staršia, zaslúžila by si to. Ostapenková by asi mala viac ďalších šancí. Pri svojom veku je úžasne psychicky silná. Tá posledná lopta z bekhendu bola neskutočná."


Čína sa chce vyhnúť eskalácii sporu so Spojenými štátmi

PEKING. Čínska vláda nasadila v obchodnom spore s USA zmierlivý tón. Hovorca čínskeho ministerstva obchodu vo štvrtok v Pekingu vyhlásil, že Čína nechce eskalovať obchodný konflikt. Počas víkendového kola rokovaní prišlo k pokroku. Predstavitelia oboch strán diskutovali napríklad o poľnohospodárstve a energetike. Hovorca dodal, že Čína je pripravená nakupovať viac tovarov z USA a ostatných krajín. Americký prezident Donald Trump už roky kritizuje čínsky obchodný prebytok. Existuje nebezpečenstvo, že spor týkajúci sa čínskych obchodných prebytkov a ciel na dovoz od USA prerastie do obchodnej vojny. Počas uplynulého víkendu sa v Pekingu stretol americký minister obchodu Wilbur Ross s čínskym vicepremiérom Liou Chem. Tesne po stretnutí sa Peking vyjadroval tvrdšie. V nedeľu (3. 6.) oficiálna tlačová agentúra Sin-chua zverejnila krátke stanovisko vlády, ktorá varovala Spojené štáty, že všetky doterajšie pokroky v obchodných rokovaniach medzi oboma krajinami budú anulované, ak Washington implementuje clá a ďalšie obchodné opatrenia. Sin-chua vtedy tiež upozornila, že dohody medzi Čínou a USA majú vyhádzať z predpokladu, že obe strany sa stretnú na polceste a nebudú zápasiť v obchodnej vojne. "Ak USA zavedú obchodné sankcie, vrátane ciel, anuluje sa všetko, na čom sa obe strany dohodli v oblasti ekonomiky a obchodu."


Pri nehode mikrobusu v Turecku zahynuli traja nemeckí turisti

Nehoda sa stala na hlavnej ceste v obľúbenej destinácii dovolenkárov.

ISTANBUL. Traja ľudia zahynuli a desať ďalších utrpelo zranenia - všetko Nemci - pri nehode turistického mikrobusu v provincii Antalya na juhu Turecka. Informovala o tom turecká štátna tlačová agentúra Anadolu. Podľa záberov zverejnených denníkom Hürriyet bol mikrobus po náraze do palmy na cestnom ostrovčeku vážne poškodený a prevrátil sa na strechu, jeho vodiča zadržala polícia. Nehoda sa stala na hlavnej ceste v obľúbenej destinácii dovolenkárov, v provincii Antalya na pobreží Stredozemného mora. Medzi zranenými bolo jedno dieťa, uviedla agentúra Anadolu. Jedna zo zranených osôb sa nachádzala v kritickom stave.


Súkromný sektor v USA vytvoril v júni stotisíc pracovných miest

Nových pracovných miest bolo výrazne viac ako minulý mesiac.

WASHINGTON. Americký súkromný sektor vytvoril v júni vyše 100.000 nových pracovných miest. To je síce výrazne viac ako v predchádzajúcom mesiaci, na druhej strane omnoho menej, než sa očakávalo. Ako v stredu uviedol inštitút ADP, ktorý spracováva údaje za súkromný sektor, firmy v USA vytvorili v júni celkovo 102.000 nových pracovných pozícií. Ekonómovia oslovení agentúrou Reuters očakávali, že ich počet dosiahne približne 140.000, pričom odhady sa pohybovali od 75.000 do 190.000. ADP zároveň upravil údaje za mesiac máj, pričom ich revidoval smerom nahor. Pôvodne udával inštitút za máj vytvorenie iba 27.000 nových pracovných miest, teraz toto číslo upravil na 41.000. Trhy momentálne čakajú na údaje za celkový americký pracovný trh, ktoré v piatok (5. 7.) zverejní americké ministerstvo práce. Zatiaľ čo ADP informuje o tvorbe pracovných miest len za súkromný sektor, správa ministerstva zahŕňa aj sektor verejný. Ekonómovia očakávajú, že ministerstvo oznámi za jún vytvorenie približne 160.000 nových pracovných miest v americkej ekonomike. Miera nezamestnanosti by sa mala podľa nich udržať na májovej úrovni 3,6 %.


Medzinárodné organizácie protestovali proti maďarským zákonom o utečencoch

Nový balík zákonov zaťaží novými pravidlami mimovládne organizácie pracujúce s migrantmi.

BUDAPEŠŤ. Viac než 200 európskych mimovládnych organizácií protestovalo v pondelok proti návrhu balíka zákonov, ktorým by malo dôjsť v Maďarsku k obmedzeniu činnosti organizácií pracujúcich so žiadateľmi o azyl, informovala agentúra DPA. "Vyjadrujeme našu solidaritu s občianskou spoločnosťou a všetkými obhajcami ľudských práv v Maďarsku, odvážnymi ľuďmi, ktorí bojujú za spravodlivejšiu spoločnosť," píše sa v spoločnom liste podpísanom skupinami a v pondelok zverejnenom nemeckou pobočkou medzinárodnej humanitárnej organizácie Amnesty International (AI). Maďarský parlament má v utorok na programe rozpravu k vládou predloženému balíku zákonov, ktorý zaťaží novými pravidlami mimovládne organizácie pracujúce s migrantmi a niektorým z nich dokonca zakáže činnosť. Balík neformálne nazývaný podľa filantropa maďarského pôvodu Georgea Sorosa, ktorého Budapešť obviňuje z podpory nelegálnej migrácie, pozostáva z návrhov troch zákonov. Prvý sa týka povoľovania činnosti organizácií, ktoré podporujú migráciu, druhý rieši poplatky za zahraničné financovanie a tretí je o vyhosťovaní osôb, ktoré by podporovali prisťahovalectvo. Podľa návrhu zákonov, ktorých znenie zverejnili minulý týždeň po predložení do parlamentu na webovej stránke tohto zákonodarného orgánu, tieto organizácie zaplatia 25-percentnú daň zo všetkých zahraničných finančných príspevkov a ich zamestnancom môže byť zakázané vstúpiť do utečeneckých centier v maďarskom pohraničí. Všetky uvedené organizácie sa taktiež budú musieť registrovať na ministerstve vnútra. Uvedený legislatívny balík by podľa už skoršieho vyjadrenia AI umožnil Budapešti pozastaviť činnosť, rozpustiť alebo pokutovať akúkoľvek mimovládnu organizáciu angažujúcu sa v oblasti migrácie. Mimovládne organizácie tiež v pondelok požiadali o okamžité stiahnutie predkladaného balíka zákonov.


Rybári sa už chystajú na Vianoce. Vylovujú kapry na štedrovečerný stôl

PERÍN-CHYM. V obci Perín-Chym (okres Košice-okolie) v týchto dňoch realizujú jarný výlov rýb. Tie prečkali zimu v päťhektárovej prezimovacej komore. Podľa porybného Mateja Grentzera do jesene dosiahnu potrebnú váhu a skončia na štedrovečernom stole. Aj napriek tuhej zime s ľadom až do 40 centimetrov, ryby prezimovali podľa jeho slov veľmi dobre a sú pekné. "Môžeme očakávať viac ako dva a pol až trojkilogramové ryby v októbri. Máme tu prevažne kaprov. Šťuky sme dali už skôr do rybníkov, lebo tie idú do výteru už koncom marca. Sú tu amury a iné druhy rýb, ale 90 percent z nich sú kapry," uviedol pre TASR Grentzer. Ryby rozmnožujú pomocou takzvaných generačných rýb, z ktorých majú niekoľko kusov. "Vrátime ich naspäť do prezimovacej komory. Budú sa samé vytierať, ale vieme priniesť ryby z Iňačoviec, kde majú zariadenie na umelý výter. Tam vedia umelo vytierať ryby, tak niekedy pre istotu prinesieme trojdňový vačkový plod vo veľkosti komára," vysvetlil porybný. Na ploche približne 110 hektároch chovajú predovšetkým kapry, ale aj amury, tolstolobiky či šťuky. "Všetky ryby končia u nás, v Košiciach a idú najmä na vianočný trh, takže sú to budúce vianočné kapry. Ryba rastie od marca do októbra. V zimnom období je skôr úbytok na váhe. Ryby hybernujú, nekŕmime ich," doplnil Grentzer. Ako povedal, v súčasnosti sa u nás zvyšuje spotreba rýb. "Kedysi bola spotreba štyri kilogramy na obyvateľa. Vo vyspelých krajinách je možno aj 50 kilogramov, ale zvyšuje sa to z roka na rok," doplnil s tým, že dôvodom môže byť to, že mladí ľudia chcú žiť zdravšie a píše sa o potrebe zaradenia rýb do jedálnička.


Matthias Kohler končí na lavičke AS Trenčín, tím povedie Norbert Hrnčár

TRENČÍN. Fortunaligový klub AS Trenčín ukončil spoluprácu s trénerom Matthiasom Kohlerom. Novým kormidelníkom AS sa stal Norbert Hrnčár. Klub o tom v utorok informoval na svojom webe. Spoločne s Hrnčárom doplnil realizačný tím prvého mužstva na pozícii asistenta Richard Höger. Ďalšími spolupracovníkmi nového kormidelníka budú Juraj Ančic a Michal Hanek. Trenčín figuruje po dvanástich kolách na 9. mieste s trinástimi bodmi. Na víťazstvo vo FL čaká od 24. augusta. Ako tréner brankárov pokračuje Kris Stergulc. Kohlerov asistent Roman Marčok sa bude opäť naplno venovať práci v klubovej akadémii - This is my sen Academy. Štyridsaťdeväťročný Hrnčár viedol v minulosti Banskú Bystricu, Myjavu, Ružomberok a Karvinú. Ružomberčanov priviedol pred dvoma rokmi k tretej priečke vo Fortuna lige. Trenčín je tretí klub v najvyššej súťaže, ktorý spravil v tejto sezóne zmenu na trénerskom poste. Predtým sa porúčali z FK Pohornie Ján Rosinský s Rastislavom Urgelom, nahradil ich Mikuláš Radványi. V úvode ročníka skončil v Slovane Bratislava Martin Ševela, na jeho post prišiel Ján Kozák ml.


Číňania majú nákupný festival. E-shopy hlásia rekordné tržby

Prvé výsledky naznačujú, že aj tento rok sa obchodníci môžu tešiť na slušné zárobky z najväčšieho nákupného festivalu v Číne s názvom Singles' Day.

PEKING. Najväčší nákupný festival v Číne, tzv. Singles' Day aj tento rok prilákal na stránky e-shopov množstvo kupujúcich. Všetko nasvedčuje tomu, že obchodníci sa môžu tešiť na vysoké tržby, aj keď ekonomika ázijskej krajiny spomaľuje. Informovala o tom agentúra DPA. Prvý 24-hodinový nákupný festival zorganizoval pred siedmimi rokmi (11. novembra 2009) na svojich platformách čínsky internetový obchod Alibaba. Jeho cieľom bolo zvýšiť odbyt v tejto časti roka, ktorá je v Číne z hľadiska maloobchodného predaja slabou sezónou. Alibaba sa rozhodol zamerať sa na slobodných ľudí a prilákať ich na veľké zľavy. V prvom roku (2009) sa do akcie s názvom Singles' Day, teda Deň slobodných, zapojilo len 27 obchodníkov. Ale úspech čínskeho Singles' Day inšpiroval predajcov po celom svete. Vlani už internetové obchody na celej planéte prilákali na zľavy klientov z viac ako 200 krajín. Prvé výsledky z dneška naznačujú, že aj tento rok sa obchodníci môžu tešiť na dobré tržby. Druhý najväčší čínsky internetový obchod JD.com Inc, hlavný rival Alibaby na domácom trhu, napríklad oznámil, že za prvých 12 hodín zaregistroval o 78 % viac objednávok ako vlani. Tržby pôvodcu tohto festivalu, Alibaby, už po prvej hodine od spustenia predaja prekročili 5 miliárd USD (4,59 miliardy eur) a za 12 hodín sa prehupli cez hranicu 12 miliárd USD. Analytici preto očakávajú, že Alibabe sa podarí prekonať vlaňajšie rekordné tržby, ktoré dosiahli 14,3 miliardy USD.


Dôvera v svetovú ekonomiku sa zhoršila

Index dôvery, ktorý zostavuje nemecký inštitút Ifo, v druhom štvrťroku oslabil.

BRATISLAVA. Dôvera v svetovú ekonomiku v aktuálnom štvrťroku klesla a dostala sa zhruba na úroveň, kde bola v závere minulého roka. Vyplýva to z aktuálneho prieskumu, o ktorom informoval v utorok nemecký inštitút Ifo. Index globálnej ekonomickej dôvery z jeho dielne v druhom kvartáli oslabil na 16,5 bodu z úrovne 26 bodov v predchádzajúcom štvrťroku. Súčasné podmienky experti hodnotia naďalej pozitívne, očakávania do budúcnosti sú však menej optimistické. Expanzia globálnej ekonomiky síce pokračuje, ale s menšou dynamikou.Ekonomická klíma sa zhoršila takmer vo všetkých regiónoch, keď výrazný pokles pri hodnotení súčasných aj budúcich podmienok evidovali v USA. Vyhliadky do budúcnosti sa zhoršili aj v Európskej únii, Latinskej Amerike, na Blízkom východe a v severnej Afrike, pri hodnotení súčasnej ekonomickej situácie boli respondenti naopak optimistickejší.V horizonte nasledujúcich šiestich mesiacov experti v súlade s rastúcimi inflačnými očakávaniami predpokladajú zvyšovanie krátkodobých aj dlhodobých úrokových sadzieb. Zazneli tiež obavy zo spomalenia globálneho obchodu v dôsledku ochranárskych opatrení. V celom roku 2018 by mal globálny hrubý domáci produkt (HDP) vzrásť o 3,9 percenta, vyplýva ďalej z prieskumu.


V Univerzitnej nemocnici Bratislava pribudlo vyše päťdesiat nových ultrasonografov

Od nových prístrojov si lekári sľubujú presnejšiu a rýchlejšiu diagnostiku.

BRATISLAVA. Univerzitná nemocnica Bratislava (UNB) má 51 nových ultrasonografov. Ako nemocnica informovala v tlačovej správe, v spolupráci s Ministerstvom zdravotníctva vybrali v súťaži nové ultrasonografické zariadenia v hodnote viac ako 2,3 milióna eur. Ultrasonografy už boli dodané na jednotlivé kliniky a oddelenia. Nové možnosti diagnostiky, inovácie, nové funkcionality, ako aj možnosti prepojenia s inou zdravotnou technikou, ktoré ultrasonografy umožňujú, prispejú podľa UNB k zvýšeniu rýchlosti a kvality poskytovanej zdravotnej starostlivosti, a to priamo aj u lôžka pacienta."Nové ultrasonografy výrazne zjednodušia prácu lekárov a predovšetkým poskytnú presnejšiu a rýchlejšiu diagnostiku pacienta," povedala riaditeľka Univerzitnej nemocnice Bratislava Renáta Vandriaková. Aj tieto diagnostické zariadenia sú súčasťou masívnej obnovy prístrojového vybavenia, ktoré sa v nemocnici v súčasnosti realizuje.Ako ďalej informovala UNB, v rámci verejného obstarávania nemocnica z kapitálových výdavkov Ministerstva zdravotníctva nakúpila nové CT prístroje, operačné stoly, anestéziologické prístroje, inkubátory, RTG a tiež C ramená.


V Británii odsúdili rodičov džihádistu, synovi posielali peniaze do Sýrie

Jack Letts vycestoval z Oxfordu v roku 2014 ako 18-ročný.

LONDÝN. Rodičov mladíka, ktorý konvertoval na islam a vycestoval do Sýrie, aby sa tam pridal k teroristickej organizácii Islamský štát, odsúdili v piatok v Británii na 15 mesiacov väzenia podmienečne za to, že sa svojmu synovi pokúšali do Sýrie posielať peniaze. Informovala o tom agentúra AP. John Letts (58) a Sally Laneová (57) z Oxfordu, rodičia mladíka prezývaného britskými médiami ako "džihádista Jack", uviedli, že konali tak, ako by sa na ich mieste správali všetci rodičia, keď sa svojmu v súčasnosti 23-ročnému synovi pokúšali poslať peniaze. Pár sa podľa vlastných slov obával, že ich syn je uväznený v sýrskej Rakke a v smrteľnom nebezpečenstve. Podľa prokurátorky Alison Morganovej rodičia len "zatvárali oči" pred tým, čo bolo očividné. Britské úrady zároveň uviedli, že rodičia boli vopred varovaní, aby synovi peniaze neposielali, lebo tak riskujú súdne stíhanie. Radu sa však rozhodli neuposlúchnuť a Jackovi Lettsovi poslali alebo sa pokúsili poslať dovedna 1723 libier (1931 eur). Jack Letts, ktorý má dvojaké britsko-kanadské občianstvo, vycestoval z Oxfordu v roku 2014 ako 18-ročný. Jeho rodičia sa domnievali, že odišiel na Blízky východ, konkrétne do Jordánska, aby sa tam učil arabčinu. Neskôr sa mal presťahovať do Kuvajtu a oženiť sa. Následne mal skončiť v Sýrii, kde sa pridal k džihádistom z IS. V roku 2015 zverejnil na Facebooku príspevok, v ktorom tvrdil, že by rád spáchal "mučenícku operáciu" na skupine britských vojakov. Neskôr však vyhlásil, že by sa rád vrátil domov do Británie. V roku 2017 opustil organizáciu Islamský štát, uvádza spravodajská stanica BBC. Posledné dva roky je tento mladík v kurdskom zajatí na severe Sýrie.


Nissan nominoval na čelo predstavenstva človeka z partnerského Renaultu

Ghosn sedí vo väzení a trvá na tom, že vyšetrovanie je pasca, sprisahanie a zrada.

TOKIO. Japonská automobilka Nissan nominovala na čelo svojho predstavenstva Jeana-Dominiqua Senarda, nového predsedu partnerskej automobilky Renault. Nahradí Carlosa Ghosna, ktorý je vo vyšetrovacej väzbe pre obvinenia z finančných machinácií. Uviedla v utorok japonská firma. Rozhodnutie o dosadení Senarda na Ghosnovho miesto v predstavenstve musia ešte ratifikovať akcionári. Japonská spoločnosť zvolala na 8. apríla mimoriadne valné zhromaždenie. Nissan spresnil, že schôdza akcionárov bude obmedzená na diskusiu o nominácii Senarda a oficiálnom vylúčení Ghosna a jeho spolupracovníka Grega Kellyho z predstavenstva. Ghosn a Kelly boli odvolaní zo svojich postov v Nissane po tom, ako ich zatkli 19. novembra 2018, ale ich oficiálne vylúčenie si vyžaduje mimoriadne stretnutie akcionárov. Ghosnovo zadržanie a následné obvinenie odhalilo rozpory medzi spoločnosťou Nissan a francúzskou automobilkou Renault, ktoré spolu s Mitsubishi Motors tvoria alianciu. Japonské firmy vyhodili zo svojho vedenia Ghosna takmer okamžite, ale Renault čakal dlhšie a magnát nakoniec sám rezignoval na funkciu predsedu aj generálneho riaditeľa Renaultu. Súčasný generálny riaditeľ spoločnosti Nissan Hiroto Saikawa označil vymenovanie Senarda za "novú kapitolu" vo vzťahoch medzi oboma firmami. Ich alianciu pritom vytvoril a držal pokope Ghosn. Ten čelí obvineniam, že v priebehu ôsmich rokov neohlásil úradom plnú výšku svojich príjmov a pokúsil sa preniesť osobné straty z investícií do účtovných kníh spoločnosti Nissan. V rozhovore pre agentúru AFP minulý týždeň Ghosn povedal, že vyšetrovanie údajného zneužitia právomoci v Nissane je "pasca, sprisahanie a zrada". Bol to vraj výsledok "opozície a obáv v súvislosti s jeho projektom spojenia oboch firiem," povedal Ghosn, podľa ktorého cieľom jeho zatknutia bolo zabrániť úplnej fúzii Nissanu a Renaultu. Scenár počítal s vytvorením holdingovej spoločnosti, ktorá by kontrolovala tri prevádzkové subjekty a vlastnila by všetky akcie pri zachovaní autonómie každej skupiny, povedal Ghosn agentúre AFP.


Premiér chce o návrhu zákona o okupácii hovoriť v Rusku

Zákon o okupácii

Komentár Kepplovej

Reakcie

Reakcia premiéra

Reakcia MZV

Pellegrini odcestuje na návštevu do Ruska.

BRATISLAVA. Premiér Peter Pellegrini chce o návrhu zákona o oprávnenosti okupácie Československa hovoriť s predstaviteľmi Ruska počas svojej budúcotýždňovej návštevy krajiny. Uvádza sa to v stanovisku premiéra k návrhu zákona z dielne ruských komunistov o okupácii Československa. Denník SME a Sme.sk v uplynulých dňoch prevzalo nesprávnu informáciu o tom, že ruská Duma má prijať zákon o oprávnenosti okupácie Československa. V skutočnosti má ruský parlament schvaľovať návrh na priznanie statusu vojnového veterána pre účastníkov operácie Dunaj v Československu v roku 1968, ktorý priznáva účastníkom operácie určité sociálne výhody. Za chybu sa ospravedlňujeme. To, ako a prečo k chybe a dezinformácií prišlo vysvetľuje Samo Marec vo svojom texte: Nerobte paniku, Rusi zákon o auguste 1968 nechystajú https://komentare.sme.sk/c/22136239/nerobte-paniku-rusi-zakon-o-auguste-1968-nechystaju.html "Vojenská invázia a následná 20-ročná okupácia bývalého Československa bola hrubým porušením medzinárodného práva. Od tohto nezákonného aktu sa v minulosti postupne dištancovali sovietski aj ruskí predstavitelia, ktorí sa za túto historickú krivdu voči Čechom a Slovákom aj oficiálne ospravedlnili," píše sa v stanovisku, ktoré agentúre SITA poskytla hovorkyňa premiéra Patrícia Macíková. Premiér sa stretáva so svojim ruským náprotivkom Dmitrijom Medvedevom v stredu, neskôr ho prijme aj prezident Vladimír Putin. Ruskí komunistickí poslanci opäť pripravili zákon, podľa ktorého bolo okupácia Československa z augusta 1968 zákonnou akciou. Poslanci ruskej Dumy sa podľa Fora 24 zhodli na návrhu zákona, ktorý prizná vojakom, ktorí sa na okupácii zúčastnili, status veteránov ozbrojených síl. S tým sa viažu sociálne výhody. Okrem toho zákon hovorí o "oprávnenom vstupe legálne pozvanej armády". Nie je to prvý raz, čo sa v ruskej Dume objavil takýto návrh zákona. V júni 2016 sa predkladateľ súčasného návrhu Jurij Sineľščikov spolu s Nikolajom Kolomejcevom a Sergejom Rešuľskinom pokúšali uspieť s obdobným zákonom. Slovenský rezort diplomacie vtedy uviedol, že podľa ich presvedčenia je táto iniciatíva v príkrom rozpore s duchom Zmluvy o priateľských vzťahoch a spolupráci medzi SR a RF z roku 1993. V preambule tejto zmluvy "obe strany odsúdili pošliapanie zásad medzinárodného práva v roku 1968 ako i ďalšie neospravedlniteľné zotrvanie sovietskych vojsk na československom území“.


Pobrežie Salvádoru zasiahlo zemetrasenie

Epicentrum sa nachádzalo juhovýchodne od prístavného mesta Puerto La Libertad.

SAN SALVADOR. Zemetrasenie s magnitúdou 5,9 zasiahlo pobrežie Salvádoru a prinútilo vystrašených obyvateľov vybehnúť zo svojich domov. Zatiaľ nie sú správy o zraneniach ani škodách. Silu otrasov nameral americký geologický ústav USGS, uviedla v stredu v správe tlačová agentúra AP. Salvádorský prezident Nayib Bukele na Twitteri napísal, že "vláda a systém civilnej ochrany sú aktivované a v pohotovosti" po celej krajine. USGS hlásil, že zemetrasenie bolo na pobreží stredoamerickej krajiny cítiť v utorok o 23.54 h miestneho času (v stredu o 07.54 h SELČ). Geologický ústav spresnil, že epicentrum zemetrasenia sa nachádzalo približne 24 kilometrov juhovýchodne od prístavného mesta Puerto La Libertad a vyskytlo sa v hĺbke 72,5 kilometra. Obyvatelia mesta Santa Tecla, 12 kilometrov juhovýchodne od metropoly, nakrátko vybehli na ulice, pretože aj ich vyľakala sila otrasov, ale situácia sa rýchlo vrátila na normálu.


Turecká armáda tvrdí, že v Sýrii neutralizovala 86 ľudí

Turecko používa termín neutralizácia v prípade zabitia, zranenia alebo zajatia nepriateľských bojovníkov.

ANKARA. V enkláve Afrín na severozápade Sýrie bolo v rámci operácie Olivová ratolesť "neutralizovaných" od soboty ďalších 86 "teroristov". Od začiatku ofenzívy sa tak tento počet zvýšil už na najmenej 1266, oznámil v nedeľu generálny štáb tureckej armády. Turecko používa termín "neutralizácia" v prípade zabitia, zranenia alebo zajatia nepriateľských bojovníkov, poznamenala agentúra Anadolu. Turecká armáda vo vyhlásení uviedla, že od soboty zničila 19 cieľov a neutralizovala "teroristov" z kurdských skupín ako sú Strana kurdských pracujúcich (PKK), Strana demokratickej jednoty (PYD), Oddiely ľudovej sebaobrany (YPG), ale aj z teroristickej organizácie Islamský štát (IS). Generálny štáb tureckej armády tvrdí, že cieľom operácie je nastoliť bezpečnosť a stabilitu pozdĺž hraníc Turecka a "chrániť Sýrčanov pred útlakom a krutosťou teroristov". Zároveň konštatoval, že operácia sa uskutočňuje v rámci "práv Turecka založených na medzinárodnom práve, rezolúciách Bezpečnostnej rady OSN a jeho právach na sebaobranu podľa Charty OSN, rešpektujúc územnú celistvosť Sýrie". Terčom operácie sú podľa generálneho štátu len "teroristi" a armáda v "maximálnej miere" dbá na to, aby nedošlo k ujmám na strane civilného obyvateľstva. Turecké ozbrojené sily a spojenecká Slobodná sýrska armáda (FSA) začali ofenzívu proti Kurdom v enkláve Afrín 20. januára. Ankara ňou nový front v sedem rokov zúriacej sýrskej občianskej vojne. Afrín kontrolujú kurdské milície YPG, ktoré sú však zároveň spojencami USA v boji proti IS. Ankara označuje YPG za teroristickú organizáciu napojenú na Stranu kurdských pracujúcich (PKK), ktorá je v Turecku, kde bojuje za väčšiu autonómiu, zakázaná.


Ryanair preberá štvrtinový podiel v leteckej spoločnosti LaudaMotion

Írska spoločnosť chce svoj podiel v rakúskej leteckej firme, ktorá je nástupcom prepravcu Niki, zvýšiť na 75 percent.

BERLÍN. Írske nízkonákladové aerolínie Ryanair preberajú 24,9-percentný podiel v rakúskom leteckom prepravcovi LaudaMotion, ktorý je nástupcom firmy Niki. Spoločnosť Niki bola dcérou zbankrotovanej firmy Air Berlin. Zakladateľ spoločnosti Niki, bývalý pretekár Formuly 1 Niki Lauda, ju však od Air Berlin spätne odkúpil. Ryanair v utorok informoval, že plánuje svoj podiel v LaudaMotion "čo najskôr" zvýšiť na 75 percent, ale musí s tým súhlasiť Európska únia.Cena celého podielu v rakúskej leteckej firme bude podľa spoločnosti Ryanair necelých 50 miliónov eur. Ryanair však predpokladá, že do firmy LaudaMotion investuje ďalších 50 miliónov eur. LaudaMotion plánuje prevádzkovať pravidelné a charterové lety z Nemecka, Rakúska a Švajčiarska prevažne do destinácií v Stredomorí.


YouTube vyšetruje neobvyklé výsledky vyhľadávania

Podľa BBC je možné, že to bol hackerský útok.

BRATISLAVA. Spoločnosť YouTube vyšetruje zvláštne výsledky vyhľadávania, ktoré sa zjavovali cez víkend jej používateľom v rámci automatického dokončovania hľadaných výrazov. Viacero používateľov služby sa totiž sťažovalo, že výsledky, ktoré automatické dokončovanie navrhovalo, boli veľmi neobvyklé. Pri zadaní kombinácie slov "ako mať" do okna určeného na vyhľadávanie znel napríklad prvý návrh "ako mať sex s vašimi deťmi" a ďalší bol "ako mať sex v škole". "Boli sme upozornení na tieto extrémne znepokojivé výsledky automatického dokončovania a hneď nato sme ich odstránili najrýchlejšie, ako to bolo možné," uvádza sa v utorňajšom vyhlásení YouTube. "Snažíme sa zistiť, čo za tým bolo," dodáva spoločnosť. Podľa britskej BBC je možné, že šlo o hackerský útok, ktorého cieľom mohlo byť poškodenie spoločnosti.


Stratenú ponorku hľadá aj špeciálny vrtuľník. Námorníkom sa kráti čas

Britské ministerstvo obrany vyslalo ďalší stroj, helikoptéru Voyager, do pátrania po nezvestnej argentínskej ponorke so 44 námorníkmi na palube.

LONDÝN. Britské ministerstvo obrany vyslalo ďalší stroj, vrtuľník Voyager, do pátrania po nezvestnej argentínskej ponorke so 44 námorníkmi na palube. Informovala o tom vo štvrtok agentúra AP. Vrtuľník Voyager Britského kráľovského letectva pristál v Argentíne v stredu, približne 35 rokov po tom, čo Spojené kráľovstvo podniklo krátku vojnu proti tejto juhoamerickej krajine kvôli vlastníctvu Falklandských ostrovov. Tie sa nachádzajú juhovýchodne od pobrežia Argentíny a sú zámorským územím Británie. Vrtuľník Voyager je plný technického vybavenia - vrátane prístrojov na záchranu života. Helikoptéra sa zapojila do pátrania a pridala sa k hliadkovaciemu ľadoborcu HMS Protector Britského kráľovského námorníctva, k pobrežnému hliadkovaciemu plavidlu HMS Clyde a k vojenskému lietadlu Britského kráľovského letectva C-130. Argentínske vojenské námorníctvo stratilo kontakt s ponorkou ARA San Juan 15. novembra počas jej bežnej misie - plavby z argentínskeho prístavu Ushuaia do domovského prístavu pri meste Mar del Plata. Po ponorke pátra takmer 4000 ľudí z desiatich krajín v plavidlách aj lietadlách. Očakáva sa, že počasie sa ešte zhorší, čo môže hľadanie ešte viac sťažiť. Agentúra Reuters uvádza, že pátranie sa dostalo do kritickej fázy, keďže kyslík mal podľa prepočtov vystačiť ľuďom v ponorke maximálne do stredy. Argentína pátranie riadi, pričom Spojené štáty koordinujú medzinárodnú pomoc, pripomína AP.


Šefčovič ostáva podpredsedom Európskej komisie

Šefčovičov post

Čo čaká Šefčoviča

Nová Komisia

Ľudia vedia, čo chcú

Kepplovej stĺpček

Schutzov komentár

Slovák bude mať na starosti vzťahy medzi európskymi inštitúciami.

BRUSEL, BRATISLAVA. Slovák Maroš Šefčovič ostane aj na ďalších päť rokov podpredsedom Európskej komisie. Kým doteraz mal na starosti agendu energetickej únie, od novembra tohto roka bude riešiť vzťahy medzi európskymi inštitúciami. Zloženie a rozdelenie postov v Komisii oznámila jej budúca šéfka Ursula von der Leyenová v utorok. Ako povedala der Leyenová, jej tím odráža záujmy juhu aj severu, západných krajín aj východných. Jej tím rozumie Európe a počúva ľudí, čo od Únie očakávajú. Od komisárov očakáva, že nebudú závisieť len od hlavných miest, ale budú navštevovať regióny, kde Európania žijú a pracujú. Okrem Šefčoviča budú podpredsedami napríklad Frans Timmermans (pre Zelenú dohodu), Margarethe Vestager (pre koordináciu digitálnej agendy), Valdis Dombrovskis (ekonomické záležitosti) či Češka Věra Jourová (pre demokratické hodnoty). Ako sa uvádza v liste von der Leyenová Šefčovičovi, na starosti bude mať udržanie a posilnenie dobrých vzťahov s Európskym parlamentom. Takisto bude mať na starosti vzťahy s národnými parlamentmi, ale naďalej bude pracovať na rozvoji Aliancie pre batérie. "Európa sa posúva dopredu, len keď spolupracujeme. Ako sa naše ciele stávajú čoraz ambicióznejšími, potrebujeme zlepšiť spôsob, akým spoločne navrhujeme, rokujeme a zavádzame politiky a nariadenia," napísala von der Leyenová. S témou medziinštitucionálnych vzťahov má skúsenosti z obdobia Komisie pod vedením Josého Manuela Barrosa (2009 - 2014), pričom táto činnosť si vyžaduje udržiavanie kontaktov a riešenie sporov s Európskym parlamentom a Radou EÚ. Je to jedna z úloh, ktoré maximálne zviditeľňujú komisára povereného touto úlohou. Šefčoviča podobne ako ďalších 25 navrhnutých komisárok a komisárov čaká vypočúvanie pred Európskym parlamentom. Ak poslanci za Komisiu ako celok zahlasujú, exekutíva pod vedením von der Leyen sa ujme mandátu 1. novembra. Leyenová už v júli predstavila priority - okrem rodovej rovnosti k nim patrí boj proti klimatickým zmenám, posilňovanie demokracie a sociálne trhové hospodárstvo EÚ či líderstvo Únie v kontexte globálnych výziev.


V Bielorusku demonštrovali stovky ľudí proti daňovému zákonu

Ľudia, ktorí odpracovali menej než 183 dní za rok, by mali podľa legislatívy vláde zaplatiť asi 235 eur.

MINSK. Pouličné protesty proti zákonu zdaňujúcemu tých, čo nepracujú na plný úväzok, sa v nedeľu konali v prinajmenšom piatich bieloruských mestách, uviedli tamojšie médiá. Približne 2000 ľudí vyšlo do ulíc druhého najväčšieho bieloruského mesta Homeľ, napísal obľúbený bieloruský spravodajský web TUT.by. Stovky ďalších osôb sa podľa jeho informácií zišli na protest v mestách Brest, Vicebsk, Hrodna a Mahiľov. Legislatíva známa ako "zákon proti sociálnym parazitom", vyžaduje, aby ľudia, ktorí odpracovali menej než 183 dní za rok, zaplatili vláde ako náhradu stratu na daniach v prepočte asi 235 eur. Zákon vstúpil do platnosti v roku 2015, pričom sa stretol s veľkou nevôľou bieloruskej verejnosti. Mnohí Bielorusi totiž aj viac ako dva roky po páde krajiny do hospodárskej recesie majú stále veľké problémy s tým, aby na konci mesiaca vôbec vyšli s peniazmi. Na demonštrácií proti legislatíve sa ešte v piatok zišlo v bieloruskej metropole Minsk približne 2000 ľudí. Akcia bola vnímaná ako jeden z najväčších protestov, aké krajina zažila v uplynulých rokoch. Pre bývalú sovietsku republiku, ktorú už od roku 1994 vedie prezident Alexander Lukašenko označovaný za posledného diktátora v Európe, sú protesty takéhoto rozsahu naozaj zriedkavé. Všetky nedeľňajšie demonštrácie sa konali bez povolenia úradov, tie ich však napriek tomu zdanlivo tolerovali. Okrem hnevu v súvislosti s predmetným zákonom na akciách pritom zaznievala aj celková nespokojnosť s Lukašenkovou vládou. Na protestoch však nedošlo k nijakým vážnejším incidentom ani zadržaniu osôb. Bielorusko sa v hospodárskej recesii nachádza už od roku 2015. Môže za to prudký pokles cien ropy a tiež ekonomická kríza v susednom Rusku, s ktorým má táto krajina úzke hospodárske väzby a kam odchádza pracovať mnoho Bielorusov, ktorí zarobené peniaze posielajú domov.


Na Novom Zélande objavili pradávneho obrieho papagája

Papagáj meral takmer meter a vážil až sedem kilogramov.

WELLINGTON. Medzinárodný vedecký tím na Novom Zélande objavil nový druh pradávneho obrieho papagája, ktorý meral takmer meter a vážil až sedem kilogramov. Vyhynutý vták, ktorý žil pred 19 miliónmi rokov, dostal pre svoju impozantnú veľkosť latinský názov Heracles inexpectatus, napísala agentúra AFP. Vzhľadom na veľkosť papagája vedci predpokladajú, že bol mäsožravý a nemohol lietať. "Heracles inexpectatus, ktorý je najväčším známym papagájom, mal bezpochyby obrovský zobák, ktorým mohol rozlúsknuť čokoľvek, čo chcel," vysvetlil paleontológ Mike Archer. Podľa Archera mohol vták jesť aj inú než pre papagáje bežnú rastlinnú stravu, napríklad menšie vtáky. Podľa ďalšieho z výskumníkov Trevora Worthyho však vták podľa všetkého nebol agresívny, pretože nemal žiadnych prirodzených nepriateľov. "Pravdepodobne sedel na zemi, chodil po okolí a najčastejšie jedol semienka alebo orechy," cituje Worthyho server BBC. Skamenené kosti veľkého papagája boli objavené pred jedenástimi rokmi v blízkosti St. Bathans na Južnom ostrove Nového Zélandu, oblasti bohatej na fosílie z obdobia miocénu. Skamenelina ležala odvtedy v archíve, predpokladalo sa, že patrí orlovi alebo kačici. Znovu ju náhodou objavil až jeden zo študentov, ktorý v laboratóriu pracoval na výskume. Nový Zéland je dodnes domovom najťažšieho žijúceho druhu papagája, vzácneho Kakapo sovieho, ktorého Heracles inexpectatus prekonal čo do veľkosti takmer dvakrát. Krajinu tiež až do konca 18. storočia obývali majestátne a nelietavý vtáky moa, ktoré dosahovali výšku až 3,6 metra.


Guvernér Aljašky žiada kvôli hrozbám Severnej Kórey väčšiu ochranu

Na Aljaške je vo výstavbe radar obranného systému USA proti balistickým strelám.

FARIBANKS. Guvernér amerického štátu Aljaška Bill Walker sa nedomnieva, že Severná Kórea bude schopná zasiahnuť jeho štát jadrovou hlavicou skôr než v roku 2020. Šíriace sa dohady okolo raketového potenciálu tejto krajiny a nedávne vyhlásenia jej vodcu Kim Čong-una, ako aj prezidenta USA Donalda Trumpa, ho však viedli k presvedčeniu, že Aljaška potrebuje väčšiu vojenskú ochranu. Informovala o tom v nedeľu agentúra AP. Walker tento týždeň pre spravodajský portál Politico povedal, že je znepokojený vyhrážkami Severnej Kórey voči Spojeným štátom a tvrdeniami izolovanej komunistickej krajiny, že jej rakety môžu zasiahnuť Aljašku. Ako však zdôraznil, "nikto sa neskrýva pod stolom". "Prišlo to v určitom ohľade skôr, než sme si mysleli," uviedol Walker. "Chceme sa postarať o to, že sme dobre chránený," citovali ho noviny The Fairbanks Daily News-Miner. Na Aljaške je vo výstavbe radar obranného systému USA zameraného proti balistickým strelám, ktorý poskytne lepší prehľad o tom, čo sa deje nad Tichým oceánom, uviedla federálna senátorka za Aljašku Lisa Murkowská. "Musíme byť naďalej ostražití - teraz viac než kedykoľvek predtým vo svetle zvýšenej hrozby." Jej kolega Dan Sullivan sa podľa vlastných slov tiež obáva, že Aljaška je v dosahu severokórejských rakiet. "Naši vojenskí lídri už mesiace varujú, že Severná Kórea je na pokraji vyvinutia jadrovej medzikontinentálnej balistickej strely, ktorá by mohla zasiahnuť mestá v USA," uviedol Sullivan vo vyhlásení. "Podľa správy Obrannej spravodajskej služby sa tento deň blíži rýchlejšie, než ktokoľvek predpovedal." Napriek hrozbe Murkowská uviedla, že je hrdá na možnosti a pripravenosť Aljašky pri obrane. "Podporuje snahy vlády, našich spojencov a iných krajín v regióne presvedčiť Severnú Kóreu, aby sa vzdala nukleárnych ambícií," dodala.


AUTORSKÁ STRANA PETRA MACSOVSZKÉHOLesk a bieda psychoterapie. Niektoré prístupy už nezaberajú

Ani psychoterapeuti to dnes nemajú ľahké. Hodnotový zmätok súčasnoti čoraz väčšmi spochybňuje efektívnosť ich práce. Vynárajú sa nové témy a možno aj nový typ človeka.

Dnešní psychoterapeuti sa musia konfrontovať s takými ťažkosťami klientov, ktoré nemajú až tak mnoho spoločné s duševnými chorobami. Ako laik si myslím, že ide predovšetkým o tieto tri problémy: 1. čoraz intenzívnejšia existenčná neistota; 2. pandemický nárast ľahostajnosti a 3. spirituálne zážitky. Pokiaľ ide o ten prvý bod, môžeme siahodlho mudrovať, či sú naše časy existenčne skutočne neistejšie ako tie predchádzajúce, alebo sme obeťami akéhosi spomienkového optimizmu. Veď včerajším svetom zmietali totalitné režimy, vojny, hospodárske krízy. Aj včerajší svet bol neistý. A predsa nejeden pamätník povie: „Ale aspoň nejaké istoty.“ A potom je tu ešte jedna vec. Človek je tvor, ktorý sa dokáže najhoršie cítiť nie v stave krajného ohrozenia, ale práve v bezpečí, pohodlí, blahobyte. Veď si len porovnajme nespokojnosť, ktorú cítime vtedy, keď po niečom túžime, s nepokojnosťou, ktorá nás opantáva vo chvíľach prebytku. Vraj v čase vojen ľudia páchajú menej samovrážd. Možno ide len o to, že z takých čias máme menej spoľahlivých záznamov. Vraj v blahobytných krajinách trpí depresiami viac ľudí ako v krajinách biednych. Faktom však je, že v bohatých krajinách majú podrobnejšie prieskumy a žije tam viac psychoterapeutov, ktorých si môžu dovoliť zaplatiť aj duševne zdraví jedinci. Ale nech už je to akokoľvek, s tými dnešnými časmi (aj z psychologického hľadiska) predsa len niečo nie je v poriadku. Podľa pápeža Františka pestujeme „kultúru vyhadzovania“. Pápež nemá na mysli len vyhadzovanie odpadkov, ale aj odhadzovanie, vyraďovanie, vytesňovanie, vylučovanie ľudí z normálneho života, znehodnocovanie práce a zmyslu. Dodávam, že znehodnotenými sa však nestávajú len existenčne ohrozené vrstvy obyvateľstva, ale aj tí „zabezpečení“, tí, ktorí znehodnocujú druhých. Psychológ Martin Mahler v rozhovore pre český týždenník Respekt pred desiatimi rokmi povedal: „Do léčby přicházejí lidé, kteří jsou úspěšní, mají peníze, dělají kariéru, ale nejsou spokojení. Nemají jasno v hodnotách, nerozumějí si, co vlastně chtějí… Spíš jsou to lidé, kteří navenek nevypadají, že by něčím trpěli. Jsou kompenzovaní, úspěšní, učesaní, v kravatách. Jejich masky se zdokonalily, ale uvnitř někdy řeší problémy hlubokého životního odcizení.“ Títo jedinci, ktorí „nevedia, čo chcú“, prežívajú zrejme pekelné pocity prázdnoty. Vieme si celkom ľahko predstaviť, čo sa stane (a čo sa spustí), keď sa vo funkciách, kde sa rozhoduje o existencii ďalších ľudí, ocitnú títo úspešní, učesaní jedinci v kravatách. Ale aj s nimi musíme súcitiť: aj ich trápi neistota, ibaže trochu iná ako tých, čo denne zápasia o holé prežitie. Moderný terapeut môže jedinca dostať z nepríjemných stavov, pomôcť mu, aby ľahšie znášal samotu a odcudzenosť, no nedokáže zaňho vytvoriť prirodzené city, autentické medziľudské väzby, schopnosť plnohodnotne komunikovať, milovať a byť milovaný. Psychoanalytik Martin Mahler hovorí, že: „Dneska se setkávate s lidmi, kterým nejprve musíme pomoct zpevnit jejich samotné já, a teprve pak se můžete zabývat jejich neurotickými problémy.“ Podľa Mahlera psychoterapeut musí začínať svoju prácu s klientom na primitívnejšej psychickej úrovni. Jedna z „divokejších“ reinkarnačných teórií tvrdí, že duchovný svet nemá dostatok duší pre také množstvo tiel, aké dnes pobehuje (a ďalej sa rodí) vo svete. Preto sa môže stať, že niektorým telám sa buď „neujde“ duša vôbec, alebo sa o ňu musia deliť s inými telami, čiže planéta sa hmýri miliónmi tiel s neucelenou, nehotovou dušou. Vráťme sa však k problému „spevňovania ja“: asi len máloktorý psychoterapeut je na takúto situáciu pripravený. Veď „výrobou“ či „rozpúšťaním“ ľudského ja sa zaoberali spirituálne školy v časoch, keď slovo psychológia ani neexistovalo. Moderný terapeut môže jedinca dostať z nepríjemných stavov, pomôcť mu, aby ľahšie znášal samotu a odcudzenosť, no nedokáže zaňho vytvoriť prirodzené city, autentické medziľudské väzby, schopnosť plnohodnotne komunikovať, milovať a byť milovaný. Ťažko „napojiť“ väzby a kontakty na človeka, ktorý nemá akýsi duchovný stredobod. Keď Martin Mahler spomína onú primitívnejšiu psychickú úroveň, znie to, ako keby chcel povedať, že niektorí jedinci sú menej ľuďmi a priblížili sa skôr k úrovni zvierat, rastlín a minerálov. Na otázku redaktora, prečo súčasní terapeuti musia riešiť takéto, v podstate vážnejšie psychické poruchy, Mahler odpovedá: „Možná, že naše doba zhrubla, zprimitivněla a přestala pečovat o základní citové potřeby člověka. Za Freuda to sice v rodinách překypovalo sexuálními traumaty, ale v zásadě tehdejší příběhy neobsahují prvky takové elementární hrubosti, nelásky, opomíjení konkrétního člověka, jako to můžeme vidět v dnešních ordinacích.“ Mahlerove slová krásne korešpondujú so slovami pápeža Františka, ktorý v apoštolskej exhortácii Evangelii Gaudium píše: „Takmer bez toho, aby sme si to uvedomili, stávame sa neschopnými prejaviť akýkoľvek súcit s bolestným výkrikom druhých, neplačeme už nad ich tragédiami a nezaujímame sa o nich, akoby to boli veci, s ktorými nemáme nič do činenia, ktoré neprináležia do našej kompetencie. Kultúra blahobytu nás anestézovala a pokoj strácame len vtedy, keď trh ponúkne niečo, čo sme si ešte nekúpili. Všetky životy zlomené pre nedostatok príležitostí sa nám zdajú len akýmsi divadlom, ktoré nás však nijakým spôsobom nevyvádza z miery.“ Je prirodzené, že človek nemá veľmi na výber a musí sa prispôsobovať súčasnosti. Je však prirodzené prispôsobiť sa tomu, čo pápež František označuje ako globalizáciu ľahostajnosti? Krišnamurti povedal, že zdravie nemožno merať podľa toho, ako sa vieme prispôsobiť vážne chorej spoločnosti. Nie je absurdné pomáhať dočasne indisponovaným jedincom v tom, aby sa vedeli začleniť do duševne narušeného kolektívu? Náboženský psychológ Péter Popper v knihe Zmätok nechápavosti píše, že vedecký terapeutický prístup je už pre dnešného človeka príliš chladný, racionálny. Čoraz dezorientovanejší súčasník, odtrhnutý od zdroja vlastnej identity, zbavený svojho autentického stredobodu, sa neuspokojí s tým, čo mu ponúka trebárs konvenčná psychoanalýza. Jedinca, ktorému terapeut musí pomôcť v budovaní a spevňovaní svojho ja, asi ťažko presvedčíme o tom, že najvyššou hodnotou (a mierou všetkého) je človek. Najmä keď stratil kontakt so sebou a prestal dôverovať pravidlám ľudského spoločenstva. Takýto človek chce uniknúť do iného sveta, domáha sa zázraku. Svet, s ktorým sa denne konfrontujeme, nie je len človečí – patrí aj iným tvorom a fungujú v ňom aj nepoznané entity. Kontakty s takýmito entitami môžu viesť k prejavom, ktoré síce pripomínajú duševnú poruchu, no svedčia skôr o čomsi inom. Petr Třešňák v článku Bláznem z Boží vůle v Respekte píše: „Koncept psychospirituální krize spiritualitu vrací do hry, dokonce ji nazývá jednou z přirozených dimenzí lidské psychiky. Pro řadu lidí je právě tím přitažlivý, jenže vědecká psychiatrie s tím má logický problém. Jak ´klinicky´ ověřit, že existují tajemné vnitřní síly, které dokážou člověka vést trnitou cestou k plnějšímu životu?“ V časoch dosiaľ nepoznaného rozmachu duchovných učení môže neschopnosť rozpoznať  význam psychospirituálnej krízy z nejedného terapeuta urobiť skôr vraha než liečiteľa ľudskej duše. A pritom by bolo užitočné, keby vedecky zmýšľajúci analytici duše vedeli čerpať aj zo sféry spirituálnych náuk a skúseností. Pretože existuje už len málo oblastí, odkiaľ môže psychológia, ktorá sa takisto ocitla v kríze, čerpať inšpiráciu a poznanie. Tento text ste mohli čítať vďaka tomu, že platíte za obsah. Vážime si to.


Nórsko navrhuje zákaz moslimských celotvárových šatiek v školách

OSLO. Nórsko navrhuje zákaz moslimských celotvárových šatiek a iných podobných "doplnkov" s tým, že sťažujú komunikáciu medzi učiteľmi a žiakmi. Informovala o tom v pondelok spravodajská stanica BBC. Inkriminovaný zákaz - prvý svojho druhu v Škandinávii - si berie na mušku nikáby, burky, balaklavy a masky, pričom by sa vzťahoval na materské školy, školy a univerzity. Legislatívny návrh podporila väčšina strán, všeobecne sa očakáva, že bude schválený na budúci rok. "Toto oblečenie bráni v dobrej komunikácii, ktorá je dôležitá pri získavaní kvalitného vzdelania študentov," uviedol švédsky minister školstva Torbjörn Isaksen. Zastupujúci minister pre imigráciu a integráciu Per Sandberg doplnil, že byť schopný komunikovať jeden s druhým je "základnou hodnotou", píše britské médium. Nórske regionálne úrady už síce majú možnosť zakázať celotvárové šatky na školách, na štátnej úrovni to však legislatívne odobrené zatiaľ nie je. Návrh sa stretol aj s určitou kritikou. "V Nórsku je veľmi málo tých, čo nosia nikáb, v integračnom procese teda ide o okrajový problém. Domnievam sa, že daný návrh nie je nutný," vyhlásila Linda Noorová z expertnej komisie Minotenk, ktorá sa zameriava na otázky menšín. Islamská rada Nórska (IRN), ktorá združuje moslimské skupiny a organizácie v krajine, vyvolala tohto roku polemiku, keď si za svoju predstaviteľku pre komunikáciu s verejnosťou zvolila ženu nosiacu nikáb. IRN, ktorá dostáva vládne dotácie pre zlepšenie dialógu medzi jednotlivými vierovyznaniami, bola skritizovaná švédskym rezortom kultúry, moslimskými zákonodarcami, ako aj inými moslimskými organizáciami.


Včelia materská kašička môže ukrývať spôsob, ako rýchlejšie hojiť rany

Výskum môže predstavovať ďalší dôvod, prečo chrániť včely.

BRATISLAVA. Výskumníkom pod vedením vedcov zo Slovenskej akadémie vied sa vo včelej materskej kašičke podarilo odhaliť molekulu, ktorá podporuje účinnejšie hojenie rán. Materská kašička je potravou pre larvy v úle, no predovšetkým pre včelie kráľovné. Minulý rok jedna štúdia ukázala, že kašička môže byť jednak antiseptická a zároveň aj pomáhať pri hojení rán. Až doteraz však vedci nevedeli, čo túto vlastnosť spôsobuje. Štúdiu publikovali v magazíne Scientific Reports.  Pri poškodení pokožky sa aktivujú dva typy buniek: fibroblasty, ktoré sú základnou bunkou väziva, a keratinocyty, ktoré sú základnou pokožkovou bunkou. Fibroblasy aj keratinocyty produkujú molekuly, ktoré podporujú vznik nových buniek. Následne ich využíva pokožka, aby zacelila ranu. Včelia materská kašička sa však skladá aj z jednej špeciálnej molekuly - peptidu s názvom defensin-1. Táto molekula urýchľuje tvorbu enzýmu MMP-9, ktorý v procese tvorby kože zohráva dôležitú úlohu. Keď molekulu otestovali na keratinocytoch v Petriho miske, výrazne zvýšila produkciu enzýmu MMP-9. Po tomto teste sa ju rozhodli otestovať na živých organizmoch. Dvadsiatim potkanom spôsobili na tele štyri rany. Na prvú aplikovali masť z včelej materskej kašičky, na druhú masť z izolovanej molekuly defensin-1, tretiu neutrálnou masťou a štvrtú ranu neošetrili. Po pätnástich dňoch výskumníci skontrolovali rany. Zistili, že rany, ktoré ošetrili masťami z materskej kašičky a izolovanej molekuly, sa zacelili. Naopak kontrolné rany ešte ostali sčasti otvorené. Produkty z včelieho medu a materskej kašičky sa už v dávnej minulosti využívali na liečbu širokého spektra zranení. Med sa používal v ľudovej medicíne na dezinfekciu rán a liečenie popálenín. Kašička má tiež protizápalové účinky. DOI: 10.1038/s41598-017-07494-0


Ceny elektriny na Slovensku by mali v budúcom roku stúpnuť

BRATISLAVA. Domácnosti a malé podniky by sa mali pripraviť v budúcom roku na zdražovanie elektriny. Očakávajú to najväčší dodávatelia energií. Spoločnosť Východoslovenská energetika (VSE) predložila regulačnému úradu cenový návrh na budúcoročné ceny elektriny, ktorý podľa obchodného riaditeľa Miroslava Kullu odráža regulačný vzorec a nárast komodity na burzách. „My ako dodávateľ nevieme nárast komodity na burzách ovplyvniť a je preto nevyhnutné to premietnuť do cien. Podobne ako napríklad sa do cien benzínu premietne zdražovanie ropy na svetových trhoch,“ povedal pre portál vEnergetike.sk Kulla. Podľa neho však nepôjde u väčšiny zákazníkov o dramatické zvyšovanie cien elektriny. Malo by ísť o zvýšenie koncovej ceny elektriny okolo jedného až dvoch eur za mesiac. Stredoslovenskí energetici upozorňujú, že cena elektriny na burze stúpla o 18 %, čo je necelých päť eur za megawatthodinu oproti prechádzajúcemu obdobiu. „Zaslali sme cenový návrh pre odberateľov elektrickej energie zo segmentu domácnosti a malých podnikov na Úrad pre reguláciu sieťových odvetví. Aj rozhodnutia ÚRSO majú totiž vplyv na finálne ceny energií,“ uviedla vedúca kancelárie predstavenstva Stredoslovenskej energetiky Michaela Krivá. O zmene cien bude Stredoslovenská energetika odberateľov informovať čo najskôr po ich schválení regulačným úradom Nový návrh cien elektriny predložil regulačnému úradu aj Slovenský plynárenský priemysel (SPP). „Dôvodom je nárast cien elektriny na veľkoobchodnom trhu. Tá je základným parametrom na výpočet regulovaných cien za dodávku elektriny. Vzhľadom na prebiehajúce cenové konania ich nebudeme do rozhodnutia úradu bližšie komentovať,“ doplnil hovorca SPP Ondrej Šebesta.Niektorí dodávatelia plynu nové cenové návrhy regulačnému úradu ani len nepodali. Podľa regulačného zákona tak nemusia urobiť, ak ich neplánujú zmeniť. Nové cenové návrhy pri plyne nepodal ani najväčší dodávateľ plynu štátny SPP. „Považujeme situáciu na trhu s plynom za stabilnú, pričom ceny sú podobné ako v minulom roku. Keďže cena komodity na trhoch nevyvoláva tlak na zmenu regulovaných cien, nepredložili sme ÚRSO návrh na úpravu cien za dodávku plynu pre domácnosti a malé podniky na budúci rok,“ doplnil Šebesta. Aj Stredoslovenská energetika považuje nárast ceny plynu na burze za mierny a preto cenový návrh pre odberateľov plynu na budúci rok na regulačný úrad nezaslala. Spoločnosť innogy Slovensko cenový návrh regulačnému úradu podala, ale bližšie sa k nemu nechcela vyjadrovať.


Odborári nedostali informácie o výsledku kontrol v nemocniciach

Kontroly mali preveriť, či je na oddeleniach dostatok lekárov a sestier.

BRATISLAVA. Lekárske odborové združenie (LOZ) a Odborové združenie sestier a pôrodných asistentiek (OZ SaPA) nedostali od ministerstva informácie o výsledku kontrol v nemocniciach, ktoré sa týkali porušovania personálnych normatívov. V rámci kampane “Nekrič na sestru, napíš ministerstvu!” urgujú odpoveď ministerstva zdravotníctva na podnety občanov pre podozrenia z nedodržiavania normatívov v ôsmich nemocniciach. "Ani po troch mesiacoch sme z ministerstva nedostali žiadne informácie o výsledku kontrol v daných nemocniciach," uviedli v tlačovej správe odborári. V súvislosti s kampaňou ministerku zdravotníctva listom požiadali o vykonanie kontrol súvisiacich s konkrétnymi nemocnicami. "Aj na tomto príklade vidno, ako vážne myslí ministerstvo toľko spomínanú stratifikáciu nemocníc. Ak ministerstvo zdravotníctva nevie dohliadať na dodržiavanie ani dnešných pár indikátorov kvality v nemocniciach, ako vážne myslí pani ministerka stratifikáciu, kde ministerstvo určuje navyše ďalšie indikátory kvality, na dodržiavanie ktorých má aj dohliadať," pýta sa predseda LOZ Peter Visolajský. Žiadna veľká reforma sa podľa neho nemôže uskutočniť, ak základné funkcie a minimálne štandardy nie sú kontrolované a dodržiavané. "Je smutné, že ministerstvo neignoruje pri týchto podnetoch len nás lekárov a sestry, ale predovšetkým ignoruje pacientov, ktorí nám podnety zaslali," dodal."Bohužiaľ napriek tomu, že od zaslania podnetov na ministerstvo uplynuli viac ako tri mesiace, sme dosiaľ nedostali žiadnu informáciu, ktorá by nás presvedčila, že má význam podávať podnety, ktoré by pomáhali chrániť pacienta pred nedostatočne poskytovanou zdravotnou starostlivosťou. Dovolili sme si preto ministerku zdravotníctva Andreu Kalavskú opätovne listom požiadať o zaslanie výsledkov týchto kontrol," konštatovala predsedníčka OZ SaPA Monika Kavecká. Po verejnej výzve v rámci kampane „Nekrič na sestru, napíš ministerstvu!“ odborári od občanov obdržali podnety na podozrenia na nedostatok personálu na oddeleniach ôsmich nemocníc. Tieto podnety spracovali a oficiálne ich 20. mája tohto roka podali na MZ SR so žiadosťou o prešetrenie. "Prítomnosť adekvátneho počtu zdravotného personálu s adekvátnym vzdelaním je právo každého pacienta. Toto právo pacientom garantuje zákon a MZ SR má na jeho dodržiavanie dohliadať. Nedostatok personálu pri pacientoch ohrozuje ich životy a zdravie," uvádza sa v správe.Ministerstvo zdravotníctva odborári požiadali o odpovede na otázky, koľko pacientov bolo v konkrétnych situáciách na konkrétnych oddeleniach, koľko atestovaných a neatestovaných lekárov, sestier a iného zdravotníckeho personálu sa staralo o daný počet pacientov a či nemali aj iné povinnosti. Ich cieľom je potvrdiť alebo vyvrátiť podozrenia na nedodržiavanie personálnych normatívov v týchto nemocniciach.Žiadosť o prešetrenie dodržiavania normatívov sa týkala konkrétnych oddelení nemocníc v Žiline, Trenčíne, Leviciach, Galante, Topoľčanoch, Humennom, Nitre a Bardejove. "Pacienti a ich rodinní príslušníci majú naďalej možnosť poslať podnety na nedostatok personálu v nemocniciach. Podnety po doručení písomnou alebo emailovou formou na chybajucipersonal@loz.sk zástupcovia LOZ a OZ SaPA spracujú a doručia ministerstvu zdravotníctva," informovali obe združenia.


Poľské ozbrojené sily nakúpia vrtuľníky Black Hawk

Továreň, ktorá vyrába vrtuľníky Black Hawk, zamestnáva tisíce Poliakov a platí dane v Poľsku.

VARŠAVA. V rámci modernizácie svojich ozbrojených síl nakúpi Poľsko vojenské vrtuľníky typu Black Hawk vyrábané v Poľsku. Informovala o tom v pondelok agentúra AP s odvolaním sa na vyhlásenie poľskej vlády. Vyhlásenie poľskej vlády prišlo niekoľko dní potom, ako sa Poľsko rozhodlo zrušiť plány kúpiť od Francúzska 50 vojenských vrtuľníkov spoločnosti Airbus Helicopters v hodnote 3,14 miliardy eur. Nákup vrtuľníkov poľskej výroby potvrdila premiérka Beata Szydlová a minister obrany Antoni Macierewicz. Stalo sa tak počas návštevy leteckého podniku PZL v meste Mielec na juhovýchode Poľska, ktorý v roku 2007 kúpil americký výrobca vrtuľníkov Sikorski. Szydlová uviedla, že továreň, ktorá vyrába vrtuľníky Black Hawk, má síce zahraničných majiteľov, avšak zamestnáva tisíce Poliakov a platí dane v Poľsku. Premiérka preto nákup od tohto výrobcu označila za akt "ekonomického vlastenectva", pričom dodala, že nákup helikoptér z Francúzska by nebol v národnom záujme Poľska.


Rezort školstva posilnil výučbu jazykov národnostných menšín

BRATISLAVA. Základné školy s vyučovacím jazykom národnostnej menšiny budú môcť od nového školského roka vyučovať viac hodín v predmete jazyk národnostnej menšiny a literatúra. V prvom ročníku sa zvýši počet vyučovacích hodín z päť na osem. Novinkou je tiež zavedenie ďalšej voliteľnej hodiny v štvrtom ročníku. Zmeny prináša dodatok k inovovanému Štátnemu vzdelávaciemu programu pre primárne vzdelávanie – Rámcový učebný plán ZŠ s vyučovacím jazykom národnostnej menšiny s platnosťou od 1. septembra začínajúc prvým a druhým ročníkom. Informovalo o tom ministerstvo školstva na svojej internetovej stránke. Ministerstvo školstva schválilo dodatok 25. augusta. V praxi to znamená, že už v novom školskom roku si školy s vyučovacím jazykom národnostnej menšiny môžu vybrať z dvoch rámcových učebných plánov. Na výber majú pôvodný, ktorý platí od 1. septembra 2015, a inovovaný s dodatkom, ktorý platí od 1. septembra tohto roku. Štátny tajomník na ministerstve školstva Peter Krajňák (Most-Híd) už začiatkom júna v rozhovore pre agentúru SITA upozorňoval na rozdiel v počte hodín vyučovacieho jazyka v školách s vyučovacím jazykom slovenským a s vyučovacím jazykom národnostných menšín. V školách s vyučovacím jazykom slovenským bola týždenná dotácia za prvé štyri ročníky základnej školy 31 vyučovacích hodín slovenského jazyka a literatúry. V základných školách s vyučovacím jazykom národnostných menšín však bola od prvého po štvrtý ročník týždenná dotácia na vyučovací jazyk a literatúru iba 21 vyučovacích hodín.


Ministerstvo zdravotníctva rozdelí viac ako tri milióny vedcom

Prioritné okruhy sú v súlade s odporúčaniami eurokomisie.

BRATISLAVA. Ministerstvo zdravotníctva (MZ) prerozdelí viac ako 3,1 milióna eur na vedu a výskum pre oblasti inovatívnych diagnostických a terapeutických postupov, liekov na inovatívnu liečbu, inovatívne biotechnológie, inovatívne prostriedky zdravotníckej techniky či výskum nádorov a karcinómov. Pre TASR to uviedla hovorkyňa MZ Zuzana Eliášová. "Cieľom tejto výzvy bolo zabezpečiť objektívny a transparentný proces pre žiadateľov, ktorí sa v prípade úspešnosti budú v súlade s vybranými témami na rozpočtový rok 2019 podieľať na riešení závažných medicínskych problémov, týkajúcich sa zdravotného stavu slovenskej populácie, zohľadňujúcich princípy etiky a morálky a jeho zdravia, potrebu preventívneho zamerania zdravotníctva a kvalitu života pacientov," priblížila. Prioritné okruhy výzvy boli vypracované v súlade so súčasnými trendmi a poznatkami v oblasti zdravotníckeho výskumu, so stratégiami a zámermi MZ a s odporúčaniami Európskej komisie. MZ už v tomto roku neplánuje vyhlásiť žiadnu výzvu, ale plánuje kontinuálne pokračovať vo vyhlasovaní výzvy pre vedcov a výskumníkov v roku 2020.


Díler Porsche ochránil 300 áut pred hurikánom Irma

Všetky autá sa mu podarilo pomestiť do showroomu.

DAVIE. Hovorí sa, že dobrého sa všade veľa zmestí a americký díler Porsche to zobral skutočne doslovne. Do svojho nového showroomu zaparkoval tesne k sebe vyše 300 drahých áut. Mal na to samozrejme dobrý dôvod, pretože predajca sídli na Floride neďaleko Miami, kam zamieril jeden z najsilnejších hurikánov v histórii USA s menom Irma. Díler Porsche sa mohol vďaka varovaniu včas pripraviť na najhoršie. Niekoľko dní pred príchodom hurikánu začal pracne zapĺňať svoj showroom tak, aby žiadne z drahých áut neostalo vonku. Počas silného vetra, aký prináša Irma sa na projektil dokáže zmeniť aj malá drevená trieska. Škoda na športiakoch by bola takmer istá, tak prečo zbytočne riskovať? Fotografie a video, ktoré díler Porsche West Broward zverejnil pred príchodom hurikánu na sociálnych sieťach, ukazujú dvojposchodové výstavné priestory do posledného miesta zaplnené luxusnými autami. Kompletne zaplnená zostala aj servisná hala. Medzi uskladnenými autami sú väčšinou aktuálne modely Porsche, ale aj niekoľko Mercedesov, BMW, Ferrari či Infiniti. Zatiaľ však nie je známe, či autá prežili bez ujmy príchod Irmy na Floridu. Predajca však klientov ubezpečil, že moderný showroom s rozlohou vyše 3 000 metrov štvorcových bol navrhnutý tak, aby odolal silnému hurikánu.


"J" nie je krstné meno, rozhodol švajčiarsky súd

Rodičia chceli neobvyklým menom uctiť oboch praprarodičov svojho dieťaťa.

ZÜRICH. J nie je krstné meno. S odvolaním sa na "najlepší záujem dieťaťa" o tom rozhodol švajčiarsky súd, ktorý tak potvrdil predchádzajúce rozhodnutie Zürišského matričného úradu. Informoval o tom server 20minuten. Švajčiarski rodičia môžu svojim deťom dať krstné meno v podstate podľa svojej ľubovôle. Jedinou podmienkou je, aby "zjavne neporušovalo záujmy dieťaťa". Podľa zürišského súdu bola snaha rodičov dať svojej dcére ako štvrté z krstných mien písmeno J v rozpore práve s týmto ustanovením v zákone. Súd odmietol argument rodičov, ktorí chceli neobvyklým menom uctiť oboch praprarodičov svojho dieťaťa - Jozefa a Johannu. Podľa súdu mohli zvoliť uznávané meno Jo, a vyhnúť sa tak problémom. Sudca neuznal ani ďalšie tvrdenie, podľa ktorého chcel pár meno svojej dcéry vyslovovať ako "džej". V nemčine sa totiž J vyslovuje ako "jot", čo by viedlo podľa súdu k častým zmätkom. Ľudia by navyše mali tendenciu dávať za J bodku, hoci by nešlo o skratku, uvádza rozsudok, ktorý želanie rodičov označuje za "nezmyselné". "Celkovo sa voľba mena v podobe jediného písmena zdá byť hrou rodičov dieťaťa, ktorá nie je hodná ochrany," uviedol súd. V minulosti švajčiarskej súdy s odkazom na rovnaké ustanovenie v zákone odmietli napríklad mená Wiesengrund (v preklade Lúka) či Djonatan, ktoré je fonetickým prepisom anglického mená Jonathan.


Kočnerovi rozšírili v kauze zmeniek väzbu aj na útekovú

Sťažnosť obvineného Najvyšší súd zamietol ako nedôvodnú.

BRATISLAVA. Senát Najvyššieho súdu SR vyhovel sťažnosti prokurátora a rozšíril väzbu obvineného podnikateľa Mariana Kočnera aj na útekovú. "Senát najvyššieho súdu zrušil napadnuté uznesenie Špecializovaného trestného súdu, a to z dôvodu, že návrh prokurátora na rozšírenie dôvodov väzby u obvineného Mariana Kočnera, o takzvanú útekovú väzbu považuje za dôvodný," informovala agentúru SITA hovorkyňa NS SR Alexandra Važanová. Sťažnosť obvineného voči neprepusteniu z väzby Najvyšší súd SR zamietol ako nedôvodnú. Špecializovaný trestný súd začiatkom apríla rozhodol, že obvinený podnikateľ Marian Kočner pre kauzu miliónových zmeniek ostane vo väzbe. "Súd konštatoval, že naďalej zostávajú dôvody väzby," uviedol po skončení neverejného zasadnutia Špecializovaného trestného súdu prokurátor Úradu špeciálnej prokuratúry Ján Šanta s tým, že obvinený ostane vo väzbe, aby nepáchal trestnú činnosť, prípadne aby neovplyvňoval svedkov. Senát zároveň nevyhovel podnetu prokurátora a nerozšíril obvinenému väzbu o takzvanú útekovú väzbu. Prokurátor aj obhajcovia podali proti rozhodnutiu súdu sťažnosť. Prokurátor Úradu špeciálnej prokuratúry podal koncom marca na Špecializovaný trestný súd obžalobu v kauze týkajúcej sa miliónových zmeniek. Marian Kočner a bývalý riaditeľ TV Markíza Pavol Rusko sú v tomto prípade obvinení z obzvlášť závažného zločinu falšovania, pozmeňovania a neoprávnenej výroby peňazí a cenných papierov a zo zločinu marenia spravodlivosti. Prípad sa týka miliónových zmeniek údajne vystavených v roku 2000 a splatných po 15 rokoch, ktorých vyplatenie na súde požadovala firma Správa a inkaso zmeniek podnikateľa Kočnera. Vyplatiť ich mali práve Rusko a spoločnosť Markíza Slovakia. Markíza počas súdnych konaní pravosť zmeniek a najmä tvrdenie, že boli podpísané v roku 2000, dlhodobo spochybňovala. Súd už v jednom konaní o zmenke v hodnote viac ako osem miliónov eur dal za pravdu žalobcovi. Markíza sa však odvolala.Kočner čelí obvineniu aj v prípade vraždy novinára Jána Kuciaka.


Francúzsko poslalo do väzenia na tridsať rokov brata džihádistického teroristu

Išlo o najhorší útok na židovskú komunitu vo Francúzsku za uplynulé tri desaťročia.

PARÍŽ. Parížsky odvolací súd vo štvrtok poslal do väzenia na 30 rokov Abdelkadera Meraha, brata francúzskeho džihádistu Mohammeda Meraha, ktorý v roku 2012 zastrelil v mestách Toulouse a Montauban sedem ľudí. Súd ho uznal za vinného zo spolupáchateľstva, informuje tlačová agentúra AFP. Abdelkader Merah (36) bol v roku 2017 odsúdený na takmer 20 rokov za mrežami za účasť na teroristickom sprisahaní, avšak súd nižšej inštancie ho očistil spod obvinení, že sa priamo podieľal na vražednej streľbe svojho brata. Rozhodnutie odvolacieho súdu prišlo po 12 hodinách rozvažovania, pričom prokuratúra požadovala pre Meraha doživotie. Jeho brat Mohammed Merah v marci 2012 zastrelil troch vojakov a následne svoju pozornosť upriamil na židovskú školu v Toulouse, kde zavraždil rabína a tri deti vo veku tri až osem rokov. Všetky svoje útoky si nahrával pomocou kamery pripevnenej na tele. Meraha zabila polícia o tri dni nato po 32-hodinovom obkľúčení jeho domu. Išlo o najhorší útok na židovskú komunitu vo Francúzsku za uplynulé tri desaťročia a incident znamenal príchod novej hrozby zo strany vo Francúzsku narodených radikálov nabádaných zahraničnými teroristickými skupinami, aby vo svojej domovine vykonali útok. Merahovci sú potomkami francúzskych rodičov alžírskeho pôvodu. Proces s Merahovým starším bratom a mentorom Abdelkaderom bol prvým v spojitosti so sériou útokov, ktoré si vo Francúzsku v ostatných rokoch vyžiadali viac než 240 obetí na životoch. Odvolací súd zároveň znížil trestnú sadzbu zo 14 na desať rokov pre Fettaha Malkiho, priateľa bratov Merahovcov, ktorý Mohammedovi Merahovi zaobstaral jednu zo strelných zbraní a nepriestrelnú vestu.


Najťažších je prvých osemdesiat rokov

Básnik a prekladateľ Ľubomír Feldek oslávi svoje 80. narodeniny v siedmich podnikoch niekoľkými sudmi piva

STARÉ MESTO. V nedeľu večer sa uskutoční vo vytypovaných kaviarňach a podnikoch bratislavského Starého Mesta nie každodenná kultúrno-spoločenská udalosť. Nestor slovenskej literatúry Ľubomír Feldek sa v deň svojich osemdesiatych narodenín stretne s najbližšími príbuznými, ako aj s mnohopočetnými priateľmi, čitateľmi a fanúšikmi až v siedmich svojich obľúbených podnikoch. Postupne od 17.00 h navštívi kaviareň Štefánka na Palisádach, reštauráciu Pulitzer na Župnom námestí, 4 You cafe  wine bar na Bielej, Slovenskú piváreň na Sedlárskej, Moaré na Laurinskej, Gremium na Gorkého a Korzo na Hviezdoslavovom námestí. Vo všetkých uvedených podnikoch sa bude prúdom čapovať unikátny vysoko kvalitný mok v dvoch edíciách Tmavý a Svetlý Feldek. Oba pivné špeciály v množstve niekoľko stoviek litrov na počesť oslávenca v strednom veku pripravil pražský pivovar Kolčavka. Z reproduktorov bude hrať hudba, ktorú Ľubomír Feldek otextoval a ktorú má rád. Na bare bude pripravená kniha s jeho portrétom a prázdnymi stranami, ktoré gratulanti môžu zaplniť svojimi blahoprianiami. Tieto informácie, ktoré napriek embargu presiakli na verejnosť, potvrdila redakcii SME aj najbližšia rodina nášho najvýznamnejšieho žijúceho básnika a prekladateľa. Podujatie sa uskutoční za každého počasia.


Juncker: Mayovej odchod na dohode brexitu nič nemení

Únia považuje dohodu o brexite za uzavretú.

BRUSEL. Dohoda vyrokovaná s britskou stranou o odchode Spojeného kráľovstva z EÚ nebude opätovne prerokovaná. Upozornil na to v stredu predseda Európskej komisie (EK) Jean-Claude Juncker a odkázal, že to platí bez ohľadu na to, kto vystrieda doterajšiu premiérku Theresu Mayovú v jej funkcii. Mayová odstúpila z postu šéfky Konzervatívnej strany po tom, ako sa jej opakovane nepodarilo presadiť dohodu o brexite v dolnej komore britského parlamentu. Rozvodová dohoda s EÚ zostáva aktuálna aj pre jej nástupcu na čele strany a následne aj v úrade predsedu vlády. Posledný možný termín pre brexit vyrokovaný s partnermi z EÚ bol stanovený na 31. októbra. "Toto nie je zmluva medzi Theresou Mayovou a Junckerom. Je to dohoda medzi Spojeným kráľovstvom a Európskou úniou," vysvetlil Juncker pozíciu Bruseli v rozhovore pre spravodajský internetový server týždenníka Politico. "Dohodu bude musieť rešpektovať ktokoľvek, kto sa stane nasledujúcim britským premiérom," dodal šéf eurokomisie a zároveň zdôraznil, že 585-stranová dohoda o brexite "nebude prerokovaná". Jediné, čo pripustil, sú niektoré zmeny v sprievodnom politickom vyhlásení k dohode. Predseda EK však v tejto súvislosti vylúčil zavedenie časového limitu pre tzv. írsku poistku, čiže mechanizmu zameraného na zabránenie vzniku tvrdej hranice s colnou a pasovou kontrolou medzi Írskom a britskou provinciou Severné Írsko. Juncker sa pre Politico kriticky vyjadril k otrasom na britskej politickej scéne, keď skonštatoval, že hlavným záujmom britských politikov bolo to, ako nahradiť Theresu Mayovú, a nie, ako nájsť dohodu s Európskou úniou.


Preslávili ho dve obrovské chyby. Karius čelí Slovanu

Greif (rozhovor)

Rekord Trnavy

Kto je Karius

Online prenos

Kariusova chyba

FOTO

VIDEO

Reakcie hráčov

Publikum

Ohlasy médií

Reakcia Kariusa

Súhrn výsledkov

Program Slovana

BRATISLAVA. V španielskej verzii Wikipédie vlani niekto posmešne upravil jeho profil s dodatkom Náci sin manos - narodil sa bez rúk. Jeden nešťastný zápas obrátil život nemeckého brankára Lorisa Kariusa naruby. Preslávil ho po celom svete, ale úplne inak, akoby si želal. Najradšej by sa v tom momente niekam schoval, ale všetky kamery mierili naňho. Milióny ľudí krútili hlavami nad jeho chybami. On aj jeho rodina sa stali na sociálnych sieťach terčom stoviek vtipov a nenávistných komentárov. "Kto je Loris Karius? Hrdina trinásteho triumfu pre Real Madrid,“ písal v titulku sport.es. Polícia vyšetrovala aj niekoľko vyhrážok smrťou. Po fatálnych dvoch chybách vo finále Ligy majstrov 2018 proti Realu Madrid (1:3) sa ho tréner Liverpool FC Jürgen Klopp zastával a odmietal, že by jeden nevydarený zápas mal stáť Kariusa jeho kariéru v anglickom klube. Po zápase sa navyše ukázalo, že chytal s otrasom mozgu po zákroku súperovho obrancu Sergia Ramosa. Pred štartom vlaňajšej sezóny dostal Nemec v Liverpoole opäť šancu. Každý jeho krok bol ostro sledovaný, ale v prípravných zápasoch sa nevyhol ďalším hlúpym chybám. Klopp sa ho napriek chybám nechcel zbaviť. Dvadsaťpäťročný brankár sa však rozhodol odísť do Besiktasu Istanbul, kde je momentálne na hosťovaní. „Povedal som Kloppovi, čo si prajem. Bolo pre mňa dôležité, aby som urobil tento krok a hral pravidelne za Besiktas. Hovoril som s ním o tom dlho a pochopil ma. Je však pravda, že ma chcel udržať," dodal Karius. Ani v tureckom klube sa nevyhol zaváhaniam. V marci sa objavili správy, že mu štyri mesiace meškala výplata. Vo štvrtok sa Karius predstaví na bratislavskom Tehelnom poli. V prvom zápase skupinovej fázy Európskej ligy Slovan privíta Besiktas. „Je to až extrémne. To, čo sa okolo neho strhlo, je prehnané. Výhražné správy, od frajerky dostal kopačky,“ vravel brankár Slovana Dominik Greif pre SME. „Chápem, že futbal je pre mnohých extrémne dôležitý, ale stále je to šport. Je nepochopiteľné, čo sa Kariusovi udialo," dodal. "V Besiktasi dostal ďalšiu šancu. Ak by však dostal nejaké góly vo štvrtok na Tehelnom poli, nesťažoval by som sa," doplnil Greif. Brankár Slovana si možno s Kariusom po zápase vymení dres: „Už som nad tým premýšľal, ale uvidíme, že aká bude nálada po ňom.“ Karius sa zúčastnil tlačovej besedy pred zápasom so slovenským majstrom. „Rešpektujeme Slovan, je to najlepší klub na Slovensku. My však chceme pred médiami rozoberať dôvody nášho víťazstva," uzavrel Nemec. Štvrtkový súboj proti Besiktasu bude bez divákov. Slovanisti dostali trest od UEFA za správanie sa fanúšikov, rasistické prejavy. Slovan však využil možnosť, ktorú mu poskytuje reglement UEFA. Pri zápase za zatvorenými dverami je možné umožniť účasť deťom do 14 rokov. Zadarmo. Z celého Slovenska by ich malo pricestovať viac ako šesťtisíc.


Hamšík strelil gól a pomohol Neapolu k víťazstvu nad Palermom

TURÍN. Slovenský futbalista Marek Hamšík sa gólovo presadil pri sobotňajšom triumfe SSC Neapol v treťom kole Serie A na ihrisku Palerma 3:0. Krátko po zmene strán strelil prvý gól hostí, keď si ukážkovo nabehol do šestnástky a pohotovou strelou prekonal brankára. Ďalšie dva presné zásahy SSC pridal Jose Callejon. Futbalisti sériového talianskeho majstra Juventusu Turín zvíťazili nad Sassuolom Calcio 3:1. Dvomi gólmi sa v drese Juventusu prezentoval argentínsky útočník Gonzalo Higuain, tretí zásah pridal Miralem Pjanič. Juventus v doterajšom priebehu ligovej sezóny nestratil bod, Neapol zaostáva o dva body. Juventus Turín - US Sassuolo Calcio 3:1 (3:1)Góly: 5. a 10. Higuain, 27. Pjanič - 33. Antei US Palermo - SSC Neapol 0:3 (0:0)Góly: 47. HAMŠÍK, 50. a 64. Callejon/M. Hamšík za hostí celý zápas/


Spojené štáty preskúmajú plány bezpečnostných zón v Sýrii, vyhlásil Mattis

KODAŇ. Spojené štáty sa budú podrobne zaoberať plánmi Ruska vytvoriť viacero tzv. bezpečnostných zón v Sýrii. Uviedol to v pondelok americký minister obrany Jim Mattis s tým, že Washington má v súvislosti s nimi mnoho otázok. Rusko, Turecko a Irán podpísali minulý týždeň na rokovaniach o Sýrii v kazašskej Astane dohodu o štyroch bezpečnostných zónach vo vojnou zmietanej krajine, ktorá začala platiť v noci na sobotu. Rusko zároveň upozornilo, že mapu týchto zón nezverejnia skôr než v júni, napísala agentúra AP. "Diabol je vždy ukrytý v detailoch," povedal Mattis novinárom, ktorí s ním cestovali do Kodane. Mattis k navrhovaným bezpečnostným zónam dodal: "Kto zaručí, že sú naozaj bezpečné? Kto sa pod to podpíše? Kto je z nich špeciálne vylúčený?" Všetky tieto detaily treba podľa Mattisa vypracovať a Spojené štáty sa o tieto podrobnosti zaujímajú.


Kužmová nepostúpila do semifinále v Taškente, nestačila na Česku Plíškovú

TAŠKENT. Slovenská tenistka Viktória Kužmová prehrala vo štvrtkovom štvrťfinále dvojhry na turnaji WTA v uzbeckom Taškente. V boji o semifinále nasadenú slovenskú jednotku zastavila piata hráčka pavúka Češka Kristýna Plíšková, ktorá zvíťazila 6:3 a 6:4. Ukrajinská tenistka Katarina Zavacká postúpila do semifinále dvojhry po výhre nad Ruskou Annou Kalinskou 6:0, 6:2. Kristýna Plíšková (5-ČR) - Viktória KUŽMOVÁ (1-SR) 6:3, 6:4 Katarina Zavacká (Ukr.) - Anna Kalinská (Rus.) 6:0, 6:2 Sorana Cirsteaová (8-Rum.) - Danka Koviničová (ČH) 7:5, 5:7, 6:1


Tradičnú rodinu prišlo v Bratislave podporiť niekoľko tisíc ľudí

Cieľom pochodu, podľa Antona Chromíka nie je protestovať, ale ukázať, že deti túžia po láske otca a mamy.

BRATISLAVA. Rodiny s malými deťmi a červenými balónmi, seniori, manželia, kňaz i mníšky sa v sobotu zúčastnili pochodu Hrdí na rodinu v hlavnom meste Bratislave. S mottom Príď posvietiť! prišli účastníci ukázať, že deti túžia po láske otca a mamy. Tento pochod sa začal o 14:30 a z Hodžovho námestia smeroval na Námestie slobody a koniec organizátori naplánovali v Medickej záhrade. Ľudia mali na sebe červene tričká s nápismi Otca mamu deťom, Mama a tato navždy a objavilo sa aj heslo Rodina je úžasná a výnimočná. Na Hodžovom námestí bolo aj pódium, z ktorého sa ľudom prihovárali hudobníci a spievali piesne o rodine, mame, otcovi a deťoch. Podľa organizátora Antona Chromíka prišlo dnes rodinu podporiť približne štyri až päťtisíc ľudí. Téma rodiny je podľa neho stále aktuálna. „Ak vám bude počas jedného dňa v roku chýbať otec alebo mama, bude nám to vadiť. Deti potrebujú naše otcovstvo i materstvo,“ povedal Chromík.Pochod prišiel podporiť aj Peter z Bratislavy. Ako povedal pre agentúru SITA, podľa neho je dobré, že túto akciu organizujú. Podľa Igora z Bratislavy je pochod Hrdí na rodinu zbytočný, pretože proti rodine nikto nič nemá. „Rodina je všade podporovaná. Proti čomu protestujú? Má niekto niečo proti rodine? Protestujú proti homosexuálom a vadí im, že homosexuáli chcú žiť spolu tak, ako všetci ostatní ľudia,“ uviedol. „Homosexuáli musia pochodovať preto, aby si ľudia uvedomili, že ich orientácia je vrodená a nemôžu za to, že sa zamilujú do rovnakého pohlavia,“ doplnil. Pochodu za rodinu sa zúčastnili aj mladí manželia Marek a Veronika z Bratislavy. „Manželstvo muža a ženy je hodnota, ktorú sa oplatí podporiť. Predstavuje jednotku, ktorá je základom stability celej spoločnosti,“ poznamenal Marek. Cieľom 7. ročníka pochodu Hrdí na rodinu, podľa organizátorov Antona Chromíka a občianskeho združenia Pastor bonus, nie je protestovať, ale ukázať, že deti túžia po láske otca a mamy. Chcú vydať svedectvo o tom, že otec a mama sú pre deti to najlepšie, ich láska je pre ne nenahraditeľná. K tomu, či je náhoda, že sa aj tento ročník podujatia bude konať v rovnaký deň ako Dúhový PRIDE, sa organizátori pochodu Hrdí na rodinu konkrétne nevyjadrili.


DOBRÉ RÁNODobré ráno: Američania mali v Sýrii zmasakrovať Rusov

V Sýrii sa odohrala záhadná bitka, Rusi aj USA detaily skrývajú.

Rusi oficiálne hovoria, že o ničom nevedia. Opatrné BBC spomína najmenej dvoch Rusov. Niektoré zdroje však hovoria až o stovkách mŕtvych ruských vojakov. Jednotky s tankami, obrnenými transportérmi i delostrelectvom totiž zaútočili na sily, medzi ktorými boli aj americkí poradcovia. Tí si zavolali na pomoc USA a protiútok mal prakticky vymazať útočníkov. Čo sa teda minulý týždeň pri sýrskom Dajr az-Zaúr stalo? Tomáš Prokopčák sa rozpráva s Danielom Hoťkom. Ľuboš Kosík znovu hovoril s denníkom SME. Priznal, že bol súčasťou skupiny, ktorá mala v deväťdesiatych rokoch vo Švajčiarsku zavraždiť Oskara Fegyveresa. Členom druhej skupiny, ktorá mala pre tú Kosíkovu vykonať prieskum, mala byť aj dnešná manželka ministra vnútra Roberta Kaliňáka. Slovenskí hokejisti vyhrali úvodný zápas na olympiáde, otočili zápas s olympijskými športovcami z Ruska. Aj keď najskôr nastúpili s rešpektom a veľmi rýchlo prehrávali 0:2, nakoniec prekvapivo vyhrali 3:2. Dostávajú neskoro peniaze, nedokážu zaplatiť zamestnancom ani svojim vlastným partnerom. Štát sľubuje, že prikáže obchodným reťazcom, aby skôr platili dodávateľom. Ministerstvo pôdohospodárstva na to pripravilo nový zákon, dnešné správanie totiž nepovažuje za férové. Mladí migranti môžu zostať v Spojených štátoch. Ďalší americký sudca zablokoval rozhodnutie prezidenta Donalda Trumpa. Jadrom sporu sú nelegálni prisťahovalci, ktorí sa do USA dostali ešte ako deti. Spor o takzvaných Dreamers dokonca dvakrát spôsobil prerušenie chodu amerického štátneho aparátu. Počasie na zimnej olympiáde je problémom. Podľa nášho reportéra Juraja Berzediho, ktorý je priamo v Pjončangu, nielenže prerušuje a odkladá viaceré športové disciplíny – aj lyžovanie či biatlon. Jeho samého museli evakuovať zo stanu pre novinárov, hrozilo, že sa môže zrútiť. Dostupné na službe Spotify Pre Android: RSS | SoundCloud | Stitcher | Pocket Casts | TuneIn Ak máte iPhone (presmeruje vás do aplikácie): Apple podcasty  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.